Vážená čitateľka, vážený čitateľ,

do rúk sa Vám dostáva monotematicky zamerané číslo periodika *Notitiae Iudiciales Academiae Collegii Aedilium in Bratislava*. Idea orientácie na témy *prevencie a boja proti rasizmu, xenofóbii, antisemitizmu, protirómskemu rasizmu, islamofóbie a ostatných foriem intolerancie, ako aj pridružených tém radikalizácie a extrémizmu*, vznikla v rámci spolupráce Výboru pre predchádzanie a elimináciu rasizmu, xenofóbie, antisemitizmu a ostatných foriem intolerancie a Akadémie Policajného zboru v Bratislave.

Výbor pre predchádzanie a elimináciu rasizmu, xenofóbie, antisemitizmu a ostatných foriem intolerancie bol zriadený v roku 2011 ako jeden z výborov Rady vlády Slovenskej republiky pre ľudské práva, národnostné menšiny a rodovú rovnosť. Výbor patrí do pôsobnosti Ministerstva vnútra Slovenskej republiky a jeho predsedom je minister vnútra Slovenskej republiky. V súčasnosti je jediným poradným orgánom rady vlády špecificky zameraným na problematiku predchádzania a eliminácie rasizmu, xenofóbie, antisemitizmu a ostatných obdobných foriem intolerancie v spoločnosti. Zastúpenými v uvedenom nadrezortnom poradnom orgáne sú tak dotknuté rezorty, nezávislé inštitúcie, odborníci, ako aj občianska spoločnosť. Členstvo Akadémie Policajného zboru v Bratislave, štátnej vysokej školy univerzitného typu, ktorá zabezpečuje vzdelávanie a výchovu najmä príslušníkov Policajného zboru a ďalších bezpečnostných služieb, je relevantné a perspektívne.

Výbor je vhodným nástrojom na výmenu informácií medzi zástupcami verejnej správy, samosprávy a občianskej spoločnosti, ktoré pomôžu pri riešení problematiky v jeho vecnej pôsobnosti, pričom ambíciou aj tohto čísla predmetného periodika je pozitívne prispieť k uvedenému. Akadémia Policajného zboru v Bratislave vydaním tohto čísla periodika zároveň prispieva k napĺňaniu cieľov Stratégie prevencie kriminality a inej protispoločenskej činnosti v Slovenskej republike do roku 2028. Konkrétne k napĺňaniu jej cieľa na dosiahnutie pokroku v oblasti uplatňovania prevencie kriminality založenej na dôkazoch, a to prostredníctvom podpory výskumu rôznych prejavov intolerancie.

*Michaela Jurisová*

*Akadémia Policajného zboru v Bratislave*

*člen Výboru pre predchádzanie a elimináciu*

*rasizmu, xenofóbie, antisemitizmu a ostatných*

*foriem intolerancie*