Marianna Pétiová

**Prejavy extrémizmu z pohľadu žiakov základných a stredných škôl**

**Anotácia:** V článku sú prezentované výsledky celoslovenského reprezentatívneho výskumu realizovaného v roku 2024 zameraného na výskyt prejavov extrémizmu v školskom prostredí, doma a v rovesníckej skupine u žiakov základných a stredných škôl. Cieľom výskumu je zistenie názorov, postojov a osobných skúseností žiakov základných a stredných škôl s prejavmi extrémizmu v škole, doma a v rovesníckej skupine.

**Kľúčové slová:** žiaci základných a stredných škôl, extrémizmus, prejavy extrémizmu .

**Úvod**

Extrémizmus a radikalizmus predstavujú nebezpečné negatívne javy, s ktorými sa v našej spoločnosti stretávame pomerne často. Je potrebné si uvedomiť, že efektívne a účinné riešenie tohto problému si vyžaduje komplexný interdisciplinárny prístup spojený s pochopením konštrukcie, obsahu a foriem extrémizmu ako sociálno-patologického fenoménu. Jeho prejavy sa nedajú eliminovať iba prostredníctvom represie a sankcií. Je potrebné vytvoriť a do spoločnosti implementovať rôzne opatrenia, programy a akčné plány na zvyšovanie informovanosti o tejto závažnej problematike.[[1]](#footnote-1) Vzniknutá situácia je výzvou vzdelávať najmä deti a mládež v duchu humanizmu, ľudských hodnôt a tolerancie. Je nutné podchytiť mladú generáciu, zbaviť ju strachu z budúcnosti, naučiť ju aktívne zapájať sa do spoločenského diania a pracovného procesu. Len tak sa spoločnosť dokáže stmeliť a bojovať proti radikalizmu, extrémizmu, rasizmu a nárastu vnútorných konfliktov.[[2]](#footnote-2)

Výskum bol zameraný na zistenie prejavov extrémizmu, rasizmu, diskriminácie a terorizmu z pohľadu žiakov základných a stredných škôl. Vychádzal z  Koncepcie boja proti radikalizácii a extrémizmu do roku 2024, z Národnej stratégie kybernetickej bezpečnosti a z Akčného plánu koordinácie boja proti hybridným hrozbám na roky 2022 – 2024.

Cieľom bolo zistiť názory, postoje a osobné skúseností žiakov základných a stredných škôl s prejavmi extrémizmu. Úloha nadviazala na riešenie problematiky intolerancie, násilia a extrémizmu u detí a mladých ľudí vo veku od 12 do 18 rokov, ktoré boli v Centre vedecko-technických informácií SR na oddelení prevencie a výskumov v oblasti mládeže realizované v rokoch 2010 (n = 1195), 2016 (n = 1713), 2017 (n =), 2018 (n = 2762), 2019 (n = 2787), 2020 (n = 2687), 2021 (n = 2565) a 2022 (n = 2466) tak, aby bolo možné zistené údaje navzájom porovnávať.

Terénny zber údajov prebiehal v septembri a v októbri 2023 a zabezpečovala ho profesionálna agentúra určená na základe výsledkov výberového konania. Výberový súbor zakaždým spĺňal kritériá reprezentatívnosti vzhľadom na základný súbor žiakov základných a stredných škôl vo veku od 12 do 18 rokov. Bol utvorený voľným kvótovým výberom so znáhodnením osoby v poslednom kroku a so stratifikáciou na celom území Slovenskej republiky. Výsledky boli interpretované v jednotlivých podsúboroch podľa vopred stanovených demografických znakov (pohlavie, vek, ročník, typ školy, vzdelanie rodičov, veľkosť bydliska a kraj) a boli spracované prostredníctvom štatistického programu SPSS.

Zadávateľom výskumu bolo každý rok Ministerstvo školstva, výskumu, vývoja a mládeže SR a výskum, ako aj vydanie publikácie určenej pre širšiu odbornú verejnosť, sa realizovali s jeho finančným príspevkom.

1. **Charakteristika výskumného súboru**

Súbor respondentov, žiakov základných a stredných škôl, tvorilo 2 430 žiakov. Miernu prevahu v ňom mali dievčatá (52,8 %) než chlapci (46,9 %). Výskumu sa zúčastnili žiaci vo veku od 12 do 18 rokov. Necelá pätina opýtaných mala 14 rokov (19,8 %). V nižšom počte sa do výskumu zapojili respondenti vo veku 13 (17,9 %), 15 (17,8 %), 16 (16,4 %) a 17 rokov (14,4%). Najmladší (12 rokov: 9,0 %) a najstarší žiaci (18 rokov: 4,4 %) predstavovali len veľmi malú časť výskumnej vzorky. V súbore žiakov základných škôl vyplnilo dotazníky

1 265 (52,1 %) respondentov a v skupine stredoškolákov sa do výskumu zapojilo 1 165 (47,9 %) osôb. V tomto podsúbore mali výraznú prevahu žiaci stredných odborných škôl (72,2 %) než gymnazisti (27,8%). Približne rovnaký počet opýtaných mal trvalé bydlisko v aglomeračných jednotkách s počtom obyvateľov nižším než 50 000 (menej než 2 000: 26,5 %, od 2 001 do 10 000: 26,3 %, od 10 001 do 50 000: 26,4 %). Každý desiaty oslovený žiak býval v mestách s počtom obyvateľov od 10 001 do 50 000 (10,6 %) a najnižší počet respondentov pochádzal z miest veľkomiest (viac ako 100 000: 9,7 %). Vo výskumnom súbore boli pomerne rovnako zastúpené všetky kraje SR. Respondenti pochádzali najčastejšie z Trnavského (14,1 %) a Nitrianskeho kraja (13,6 %). V nižšom počte vyplnili dotazníky opýtaní v Prešovskom (13,1%), Banskobystrickom (12,7 %), Žilinskom (12,6 %), Trenčianskom (11,9 %) a Bratislavskom kraji (11,5 %). Najnižší počet žiakov mal trvalé bydlisko v Košickom kraji (10,5 %).

**2. Prejavy extrémizmu zaznamenané u spolužiakov**

Názory a postoje žiakov základných a stredných škôl k prejavom extrémizmu vo veľkej miere závisia od názorov a postojov osôb, ktoré si obľúbili a ktoré považujú za svoje vzory.Pri vyhodnotení tejto otázky bola využitá technika zisťovania váženého aritmetického priemeru (strednej hodnoty – mean) a podľa tejto hodnoty bola zostavená tabuľka 1*.* Respondentom bola ponúknutá škála 9 najčastejších prejavov extrémizmu: negatívne výroky o rase, národe, etnických skupinách, prejavy nenávisti voči niektorým skupinám osôb (napr. Rómovia, Židia, homosexuáli), agresívne správanie s extrémistickým charakterom, nosenie oblečenia a symbolov propagujúcich extrémizmus (nápisy, tetovanie), zviditeľňovanie extrémizmu prostredníctvom tlačovín (napr. letáky, časopisy, CD, internetové stránky), propagácia extrémistických aktivít (pochody, koncerty, demonštrácie), účasť na aktivitách, ktoré organizovali extrémisti a nosenie nebezpečných vecí (nože, pálky, boxery).

Z výsledkov výskumu vyplynulo, že žiaci sa v triednom kolektíve stretli najmä s  negatívnymi vyjadreniami o rase a národe, prejavmi nenávisti voči niektorým skupinám osôb a nosením rôznych nebezpečných vecí. Nižší počet opýtaných zažil v škole agresívne správanie svojich rovesníkov, videl ich nosiť oblečenie a symboly, ktoré propagovali extrémizmus. Respondenti v najnižšom počte potvrdili, že spolužiaci sa chválili účasťou na rôznych extrémistických aktivitách, prípadne propagovali aktivity a tlačoviny, ktoré tieto skupiny organizovali a vydávali.

Tabuľka 1 *Prejavy extrémizmu zaznamenané u spolužiakov (v %)*

|  |  |  |  |
| --- | --- | --- | --- |
| **Prejavy extrémizmu** | **Áno** | **Nie** | **Mean** |
| negatívne vyjadrenia o rase, národe, etnických skupinách... | 50,0 | 50,0 | 1,50 |
| prejavy nenávisti voči niektorým skupinám (Rómovia, Židia...) | 47,1 | 52,9 | 1,53 |
| agresívne správanie s extrémistickým charakterom | 16,0 | 84,0 | 1,84 |
| oblečenie propagujúce extrémizmus (tričká, topánky) | 13,3 | 86,7 | 1,87 |
| propagácia extrémistických tlačovín (letáky, časopisy...) | 5,1 | 94,9 | 1,95 |
| propagácia extrémistických aktivít (pochody, demonštrácie...) | 6,3 | 93,7 | 1,94 |
| nosenie nebezpečných vecí (nože, pálky, boxery...) | 19,7 | 80,3 | 1,80 |
| účasť na extrémistických aktivitách (zrazy, koncerty...) | 10,9 | 89,1 | 1,89 |
| symboly propagujúce rasizmus (nápisy, tetovanie...) | 13,4 | 86,6 | 1,87 |

Obidve skupiny opýtaných, častejšie dievčatá (50,7 %, chlapci: 48,9 %) uvádzali, že spolužiaci sa negatívne vyjadrovali o rase, národe a o niektorých etnických skupinách. Dievčatá (48,1 %, chlapci: 45,9 %) zažili u rovesníkov aj prejavy nenávisti voči niektorým skupinám osôb. Chlapci sa častejšie stretli s agresívnym správaním s extrémistickým charakterom (chlapci: 16,7 %, dievčatá: 15,3 %), videli spolužiakov nosiť extrémistické oblečenie (chlapci: 14,1 %, dievčatá: 12,4 %), symboly (chlapci: 14,4 %, dievčatá: 12,5 %), ktoré propagovali toto hnutie a zažili zviditeľňovanie tlačovín (chlapci: 6,0 %, dievčatá: 4,2 %) aaktivít, ktoré extrémisti organizovali (chlapci: 7,6 %, dievčatá: 5,1%). Približne rovnaký počet opýtaných uviedol, že spolužiaci nosili pri sebe rôzne nebezpečné veci (chlapci: 19,4 %, dievčatá: 19,8 %) a zúčastnili sa na extrémistických aktivitách (chlapci: 10,8 %, dievčatá: 10,6 %). Z uvedených zistení je zrejmé, že s prejavmi extrémizmu sa v triednych kolektívoch častejšie stretli chlapci než dievčatá.

Všetci žiaci základných škôl najčastejšie počuli od spolužiakov negatívne vyjadrenia o rase, národe a etnických skupinách. Druháci a tretiaci mali najviac skúseností s prejavmi nenávisti voči niektorým skupinám osôb. Deviataci častejšie než ostatní uvádzali, že spolužiaci boli agresívni, zatiaľ čo druháci videli u nich rôzne nebezpečné veci. Žiaci 7. ročníkov základných škôl sa vo vyššej miere stretli u rovesníkov v triede s nosením extrémistického oblečenia a symbolov, ktoré toto hnutie zviditeľňovali, s propagovaním rôznych tlačovín ktoré extrémisti vydávali a organizovali a s účasťou na ich podujatiach. S propagáciou extrémistických aktivít sa v triednom kolektíve stretli najmä prváci. Z uvedených zistení vyplynulo, že prejavy extrémizmu zažili u spolužiakov najčastejšie žiaci 7. ročníkov základných škôl, zatiaľ čo najmenej týchto negatívnych skúseností mali druháci.

Tabuľka 2 *Prejavy extrémizmu zaznamenané u spolužiakov podľa ročníkov*

|  |  |  |  |  |  |  |
| --- | --- | --- | --- | --- | --- | --- |
| **Prejavy extrémizmu** | **1. ročník SŠ** | **2. ročník SŠ** | **3. ročník SŠ** | **7. ročník ZŠ** | **8. ročník ZŠ** | **9. ročník**  **ZŠ** |
| negatívne vyjadrenia o rase... | 50,7 | 43,2 | 51,6 | 43,1 | 55,3 | 52,1 |
| prejavy nenávisti voči skupinám | 46,6 | 44,8 | 54,3 | 38,8 | 49,9 | 47,4 |
| agresívne správanie | 16,0 | 10,9 | 12,6 | 18,1 | 17,8 | 18,6 |
| oblečenie propagujúce extrém. | 14,4 | 12,1 | 10,4 | 15,6 | 13,0 | 13,5 |
| propagácia extrém. tlačovín | 6,2 | 4,7 | 4,1 | 6,8 | 4,4 | 4,2 |
| propagácia extrém. aktivít | 8,1 | 4,7 | 7,0 | 5,9 | 6,5 | 4,9 |
| nosenie nebezpečných vecí | 18,8 | 23,4 | 21,1 | 13,1 | 21,5 | 19,5 |
| účasť na extrém. aktivitách | 13,6 | 8,1 | 10,6 | 14,2 | 10,2 | 8,1 |
| symboly propagujúce rasizmus | 13,2 | 9,7 | 12,7 | 15,0 | 14,6 | 14,4 |

Poznámka: Tabuľka je zostavená z kladných odpovedí respondentov uvádzaných v %.

Žiaci stredných odborných škôl (44,7 %, G: 59,9 %) v najvyššom počte zaznamenali v triede prejavy nenávisti voči niektorým skupinám osôb. Gymnazisti uvádzali (63,7 %, SOŠ: 43,2 %), že spolužiaci sa negatívne vyjadrovali o rase a etnických skupinách. Gymnazisti sa vo vyššej miere stretli v triede s agresívnym správaním s extrémistickým charakterom (G: 16,3 %, SOŠ: 12,5 %), nosením nebezpečných vecí (G: 22,6 %, SOŠ: 20,2 %) a symbolov, ktoré propagovali tento negatívny jav (G: 16,5 %, SOŠ: 10,2 %). Približne rovnaký počet opýtaných z obidvoch typov stredných škôl videl  spolužiakov nosiť extrémistické oblečenie (G: 12,8 %, SOŠ: 12,5 %), zažil propagovanie rôznych aktivít (SOŠ: 6,9 %, G: 6,6 %)

a tlačovín (SOŠ: 4,9%, G: 5,4 %)  a vedel ich o účasti na aktivitách, ktoré tieto skupiny organizovali (SOŠ: 11,0%, G: 11,1 %). Prezentované údaje potvrdili, že s prejavmi extrémizmu sa u svojich spolužiakov častejšie stretli gymnazisti než žiaci stredných odborných škôl.

Všetci opýtaní najčastejšie počuli od spolužiakov negatívne vyjadrenia o rase, národe a etnických skupinách. Respondenti pochádzajúci z Nitrianskeho a z Prešovského kraja zažili v triednom kolektívne prejavy nenávisti voči niektorým skupinám osôb. Žiaci z Trenčianskeho kraja sa častejšie než ostatní stretli s agresívnym správaním s extrémistickým charakterom, s ich oblečením, s propagovaním tlačovín a aktivít, ktoré extrémisti vydávali

a nosením nebezpečných vecí. Respondenti žijúci v Košickom kraji počuli o účasti spolužiakov na extrémistických podujatiach, zatiaľ čo mladí obyvatelia Trnavského kraja sa stretli so symbolmi, ktoré tento negatívny jav zviditeľňovali. Z uvedených zistení vyplynulo, že prejavy extrémizmu videli v triede najmä žiaci základných a stredných škôl pochádzajúci z Trenčianskeho kraja. Najmenej týchto negatívnych skúseností mali opýtaní s trvalým bydliskom v Košickom kraji.

Tabuľka 3 *Prejavy extrémizmu zaznamenané u spolužiakov podľa kraja*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Prejavy extrémizmu** | **BA** | **TT** | **TN** | **NR** | **ZA** | **BB** | **PO** | **KE** |
| negatívne vyjadrenia o rase... | 50,5 | 52,3 | 50,7 | 54,8 | 41,3 | 51,5 | 51,9 | 44,9 |
| prejavy nenávisti | 48,4 | 46,2 | 49,0 | 51,2 | 39,7 | 49,2 | 50,2 | 41,7 |
| agresívne správanie | 16,8 | 19,4 | 20,2 | 13,1 | 12,5 | 17,9 | 16,8 | 10,2 |
| oblečenie propagujúce extrémizmus | 11,8 | 14,1 | 21,3 | 12,4 | 11,8 | 12,5 | 11,6 | 10,2 |
| propagácia extrémistických tlačovín | 4,3 | 3,2 | 7,3 | 6,7 | 5,6 | 4,2 | 5,7 | 3,1 |
| propagácia extrémistických aktivít | 6,8 | 5,6 | 11,1 | 6,1 | 4,3 | 3,9 | 5,3 | 7,9 |
| nosenie nebezpečných vecí | 21,6 | 21,3 | 25,5 | 13,3 | 15,7 | 22,7 | 15,1 | 22,8 |
| účasť na extrémistických aktivitách | 11,5 | 11,1 | 12,4 | 10,6 | 7,2 | 9,4 | 11,9 | 13,4 |
| symboly propagujúce rasizmus | 15,1 | 17,5 | 14,8 | 9,7 | 13,8 | 12,6 | 11,0 | 12,6 |

Poznámka: Tabuľka je zostavená z kladných odpovedí respondentov uvádzaných v %.

**Porovnanie údajov za základné a stredné školy**

Stredoškoláci aj žiaci základných škôl sa v najvyššom počte stretli u spolužiakov s negatívnymi vyjadreniami o rase, národe a etnických skupinách. Žiaci základných škôl zažili vo vyššej miere v triede agresívne správanie s extrémistickým charakterom, videli u spolužiakov oblečenie a symboly, ktoré tento negatívny jav propagovali. Stredoškoláci častejšie zažili v triednom kolektíve prejavy nenávisti voči niektorým skupinám osôb, propagáciu aktivít, ktoré tieto skupiny organizovali a videli u spolužiakov nože a iné nebezpečné predmety. Približne rovnaký počet opýtaných z obidvoch typov škôl zaznamenal propagovanie extrémistických tlačovín a účasť spolužiakov na ich podujatiach. Prezentované zistenia potvrdili, že prejavy extrémizmu boli v pomerne vysokej miere evidované v obidvoch typoch škôl. Považujeme za dôležité venovať tomuto závažnému sociálno-patologickému javu viac pozornosti najmä na základných školách, ktoré navštevujú mladší žiaci. V danej oblasti sa osvedčila realizácia preventívnych aktivít, ktorá je doplnená rozhovormi so žiakmi, napríklad na triednických hodinách alebo v rámci výučby iných predmetov. Je dôležité, aby pedagógovia poznali názory a postoje svojich žiakov a v prípade potreby ich mohli spoločne s rodičmi vhodným spôsobom korigovať.

Tabuľka 4 *Prejavy extrémizmu zaznamenané u spolužiakov podľa typu školy*

|  |  |  |
| --- | --- | --- |
| **Prejavy extrémizmu** | **ZŠ** | **SŠ** |
| negatívne vyjadrenia o rase, národe, etnických skupinách... | 50,8 | 49,1 |
| prejavy nenávisti voči niektorým skupinám (Rómovia, Židia...) | 46,0 | 48,4 |
| agresívne správanie s extrémistickým charakterom | 18,2 | 13,6 |
| oblečenie propagujúce extrémizmus (tričká, topánky) | 14,0 | 12,5 |
| propagácia extrémistických tlačovín (letáky, časopisy) | 5,1 | 5,1 |
| propagácia extrémistických aktivít (pochody, demonštrácie...) | 5,9 | 6,8 |
| nosenie nebezpečných vecí (nože, pálky, boxery...) | 18,5 | 20,9 |
| účasť na extrémistických aktivitách (zrazy, koncerty...) | 10,8 | 11,1 |
| symboly propagujúce extrémizmus (nápisy, tetovanie...) | 14,7 | 12,0 |

Poznámka: Tabuľka je zostavená z kladných odpovedí respondentov uvádzaných v %.

**Porovnanie údajov za roky 2016, 2017, 2018, 2019, 2020, 2021, 2022 a 2023**

Z komparácie dát vyplynulo, že od roku 2016 klesol počet respondentov, ktorí zaznamenali v triede prejavy nenávisti voči niektorým skupinám osôb, agresívne správanie s extrémistickým charakterom, propagovanie tlačovín a aktivít, ktoré tieto skupiny vydávali a organizovali, stretli sa s nosením rôznych nebezpečných vecí a symbolov propagujúcich extrémistické hnutie. Za sledované obdobie sa nezmenil iba počet opýtaných, ktorí počuli v triednom kolektíve negatívne výroky o rase a etnických skupinách, ich spolužiaci nosili oblečenie zviditeľňujúce extrémizmus a zaznamenali aj ich účasť na aktivitách, ktoré tieto skupiny organizovali.Prezentované zistenia potvrdili, že od roku 2016 sa znížil počet respondentov, ktorí sa v triednom kolektíve stretli s viacerými extrémistickými prejavmi (prejavy nenávisti, agresívne správanie, propagácia extrémistických aktivít a tlačovín, nosenie nebezpečných vecí a extrémistických symbolov). Nezmenil sa počet opýtaných, ktorí v triede počuli negatívne vyjadrenia o rase, národe a etnických skupinách, ich spolužiaci nosili extrémistické symboly a zúčastnili sa na aktivitách, ktoré tieto skupiny organizovali. Pozitívne je hodnotený najmä výrazný pokles počtu respondentov, ktorí v triednom kolektíve zažili prejavy nenávisti a agresívne správanie s extrémistickým charakterom. [[3]](#footnote-3)

Tabuľka 5 *Komparácia údajov za roky 2016 až 2023*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Prejavy extrémizmu**  **u spolužiakov** | **2016** | **2017** | **2018** | **2019** | **2020** | **2021** | **2022** | **2023** |
| negatívne vyjadrenia o rase... | 49,4 | 62,9 | 49,7 | 70,0 | 43,4 | 44,8 | 44,6 | 50,0 |
| prejavy nenávisti | 50,2 | 68,5 | 44,2 | 64,2 | 38,0 | 41,7 | 40,3 | 47,1 |
| agresívne správanie | 38,2 | 57,8 | 44,5 | 60,6 | 14,6 | 35,3 | 15,5 | 16,0 |
| oblečenie propagujúce extrémizmus | 13,0 | 26,4 | 9,9 | 26,6 | 13,0 | 13,1 | 12,8 | 13,3 |
| propagácia extrémistických tlačovín | 8,4 | 13,2 | 11,2 | 14,9 | 6,9 | 7,2 | 7,2 | 5,1 |
| propagácia extrémistických aktivít | 11,7 | 15,6 | 20,4 | 17,0 | 7,2 | 7,2 | 6,9 | 6,3 |
| nosenie nebezpečných vecí | 25,2 | 33,0 | 17,4 | 32,1 | 17,8 | 18,6 | 17,3 | 19,7 |
| účasť na extrémistických aktivitách | 10,4 | 13,3 | 16,1 | 15,1 | 8,8 | 9,2 | 10,6 | 10,9 |
| symboly propagujúce rasizmus | 15,6 | 29,4 | 9,3 | 26,0 | 13,6 | 12,3 | 12,3 | 13,4 |

Poznámka: Tabuľka je zostavená z kladných odpovedí respondentov uvádzaných v %. Zdroj: CVTI SR

**3. Prejavy extrémizmu vyskytujúce sa v rodine**

Respondenti sa v domácom prostredí stretli najmä s prejavmi nenávisti voči niektorým skupinám osôb, negatívnymi vyjadreniami o rase a národe, agresívnym správaním s extrémistickým charakterom, osobnou účasťou príbuzných na podujatiach, ktoré tieto skupiny organizovali, nosením nebezpečných vecí a s oblečením, ktoré tento negatívny jav zviditeľňovali. Najnižší počet opýtaných zažil doma propagovanie extrémistických aktivít a tlačovín a videl symboly, ktoré tento jav propagovali. Z uvedených dát vyplynulo, že v rodinnom prostredí respondentov boli medzi jednotlivým prejavmi extrémizmu evidované pomerne malé rozdiely*.*

Tabuľka 6 *Prejavy extrémizmu zaznamenané v rodine (v %)*

|  |  |  |  |
| --- | --- | --- | --- |
| **Prejavy extrémizmu** | **Áno** | **Nie** | **Mean** |
| negatívne vyjadrenia o rase, národe, etnických skupinách... | 19,9 | 80,1 | 1,80 |
| prejavy nenávisti voči niektorým skupinám (Rómovia, Židia...) | 20,3 | 79,7 | 1,79 |
| agresívne správanie s extrémistickým charakterom | 5,1 | 94,9 | 1,95 |
| oblečenie propagujúce extrémizmus (tričká, topánky) | 3,5 | 96,5 | 1,97 |
| propagácia extrémistických tlačovín (letáky, časopisy...) | 3,0 | 97,0 | 1,98 |
| propagácia extrémistických aktivít (pochody, demonštrácie...) | 2,5 | 97,5 | 1,99 |
| nosenie nebezpečných vecí (nože, pálky, boxery...) | 4,7 | 95,3 | 1,96 |
| účasť na extrémistických aktivitách (zrazy, koncerty...) | 5,1 | 94,9 | 1,95 |
| symboly propagujúce rasizmus (nápisy, tetovanie...) | 3,1 | 96,9 | 1,98 |

Chlapci (18,2 %) aj dievčatá (22,5 %) sa doma najčastejšie stretli s prejavmi nenávisti voči niektorým skupinám osôb. Dievčatá sa vo vyššej miere uvádzali, že rodinní príslušníci sa negatívne vyjadrovali o rase a etnických skupinách (dievčatá: 22,3 %, chlapci: 17,2 %), boli agresívni (dievčatá: 5,6 %, chlapci: 4,4 %) a propagovali rôzne extrémistické aktivity (dievčatá: 3,0 %, chlapci: 2,0 %). Približne rovnaký počet opýtaných mal súrodencov, ktorí nosili extrémistické oblečenie (chlapci: 3,3 %, dievčatá: 3,6 %) a symboly propagujúce rasizmus (chlapci: 2,8 %, dievčatá: 3,3 %), mali pri sebe nože a iné nebezpečné veci (chlapci: 4,4 %, dievčatá: 4,8 %), propagovali extrémistické tlačoviny (chlapci: 3,3 %, dievčatá: 2,7 %) a navštevovali podujatia, ktoré tieto skupiny organizovali (chlapci: 5,3 %, dievčatá: 5,0%).

Prváci, ôsmaci a deviataci najčastejšie počuli  doma negatívne vyjadrenia o rase, národe a etnických skupinách. Siedmaci, druháci a tretiaci zažili prejavy nenávisti voči niektorým skupinám osôb. Žiaci 9. ročníkov sa častejšie než ostatní stretli s agresívnym správaním s extrémistickým podtónom a s ich oblečením.  Siedmaci vo zvýšenej miere zažili propagáciu extrémistických tlačovín a účasť príbuzných na ich podujatiach, zatiaľ čo ôsmaci sa stretli s ich zviditeľňovaním. Žiaci 2. ročníkov zaznamenali v rodine symboly propagujúce extrémizmus a najstarší opýtaní videli u súrodencov nože a iné nebezpečné veci. Z prezentovaných zistení vyplynulo, že prejavy extrémizmu zažili v domácom prostredí najmä siedmaci. Najmenej negatívnych skúseností mali žiaci 2. ročníkov stredných škôl.

Tabuľka 7 *Prejavy extrémizmu zaznamenané v rodine podľa ročníkov*

|  |  |  |  |  |  |  |
| --- | --- | --- | --- | --- | --- | --- |
| **Prejavy extrémizmu** | **1. ročník SŠ** | **2. ročník SŠ** | **3. ročník SŠ** | **7. ročník ZŠ** | **8. ročník ZŠ** | **9. ročník**  **ZŠ** |
| negatívne vyjadrenia o rase... | 22,4 | 25,9 | 25,1 | 9,6 | 15,7 | 21,4 |
| prejavy nenávisti voči skupinám | 21,5 | 28,9 | 26,7 | 11,9 | 14,6 | 20,9 |
| agresívne správanie | 5,2 | 3,8 | 5,0 | 2,6 | 5,9 | 6,0 |
| oblečenie propagujúce extrém. | 3,4 | 2,2 | 1,6 | 4,5 | 3,4 | 5,1 |
| propagácia extrém. tlačovín | 3,0 | 2,2 | 2,7 | 4,0 | 3,1 | 2,6 |
| propagácia extrém. aktivít | 2,1 | 1,9 | 2,4 | 2,5 | 3,3 | 2,6 |
| nosenie nebezpečných vecí | 3,2 | 4,1 | 5,9 | 4,5 | 5,0 | 5,1 |
| účasť na extrém. aktivitách | 6,8 | 3,4 | 3,5 | 7,6 | 3,8 | 4,9 |
| symboly propagujúce rasizmus | 3,4 | 4,3 | 2,4 | 3,1 | 2,5 | 2,6 |

Poznámka: Tabuľka je zostavená z kladných odpovedí respondentov uvádzaných v %.

Gymnazisti (27,0 %) aj žiaci stredných odborných škôl (24,1 %) najčastejšie zaznamenali prejavy nenávisti voči niektorým skupinám osôb. Gymnazisti vo vyššej miere uvádzali, že ich rodičia a súrodenci sa negatívne vyjadrovali o rase, národe a etnických skupinách (G: 25,5 %, SOŠ: 23,7 %) a propagovali rôzne tlačoviny, ktoré tieto skupiny vydávali (G: 3,6 %, SOŠ: 2,4%). Žiaci stredných odborných škôl sa častejšie stretli so zviditeľňovaním extrémistických aktivít (SOŠ: 2,4 %, G: 1,5 %) a účasťou na nich (SOŠ: 5,3 %, G: 3,9 %), nosením nebezpečných vecí (SOŠ: 5,1 %, G: 2,7 %) a symbolov tohto negatívneho javu (SOŠ: 3,7 %, G: 2,7 %). Približne rovnaký počet opýtaných zažil agresívne správanie s extrémistickým podtónom (SOŠ: 5,0 %, G: 5,8 %) a videl príbuzných nosiť oblečenie charakteristické pre túto skupinu osôb (SOŠ: 2,7 %, G: 2,1 %). Výskumné údaje potvrdili, že s prejavmi extrémizmu sa u príbuzných častejšie stretli žiaci stredných odborných škôl než gymnazisti.

Opýtaní v Bratislavskom, Trnavskom, Trenčianskom, Žilinskom a v Košickom kraji najčastejšie zažili doma prejavy nenávisti. Respondenti z Nitrianskeho, Banskobystrického a z Prešovského kraja počuli od príbuzných  negatívne vyjadrenia o rase a etnických skupinách. Žiaci v Trenčianskom kraji sa u rodičov a súrodencov stretli s oblečením, ktoré toto hnutie zviditeľňovalo a opýtaní z Trnavského kraja ich videli nosiť extrémistické symboly. Respondenti z Nitrianskeho kraja častejšie zažili agresívne správanie a propagáciu extrémistických aktivít a tlačovín. Mladí obyvatelia Bratislavského kraja uvádzali účasť súrodencov na podujatiach, ktoré extrémisti organizovali a videli ich nosiť rôzne nebezpečné veci. Z prezentovaných zistení vyplynulo, že s prejavmi extrémizmu sa vo svojich rodinách stretli žiaci v Nitrianskom kraji, zatiaľ čo najmenej týchto negatívnych skúseností mali opýtaní žijúci v Banskobystrickom, Žilinskom a Košickom kraji.

Tabuľka 8 *Prejavy extrémizmu zaznamenané v rodine podľa kraja*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Prejavy extrémizmu** | **BA** | **TT** | **TN** | **NR** | **ZA** | **BB** | **PO** | **KE** |
| negatívne vyjadrenia o rase, národe... | 22,9 | 17,8 | 16,9 | 33,0 | 12,2 | 20,4 | 22,0 | 12,6 |
| prejavy nenávisti voči skupinám | 24,0 | 19,3 | 19,3 | 25,2 | 14,8 | 19,4 | 2,8 | 19,4 |
| agresívne správanie | 6,8 | 3,2 | 5,9 | 7,6 | 4,3 | 4,9 | 4,7 | 2,8 |
| oblečenie propagujúce extrémizmus | 4,7 | 3,5 | 4,9 | 4,5 | 3,3 | 2,3 | 1,9 | 2,8 |
| propagácia extrémistických tlačovín | 2,2 | 1,8 | 3,1 | 4,9 | 2,6 | 2,9 | 4,1 | 1,2 |
| propagácia extrémistických aktivít | 2,2 | 2,3 | 1,7 | 4,5 | 1,6 | 1,6 | 2,5 | 3,1 |
| nosenie nebezpečných vecí | 9,0 | 4,1 | 6,2 | 4,5 | 4,6 | 2,9 | 2,5 | 3,1 |
| účasť na extrémistických aktivitách | 6,8 | 5,0 | 5,5 | 5,8 | 3,9 | 3,6 | 4,4 | 5,5 |
| symboly propagujúce rasizmus | 2,2 | 4,4 | 3,1 | 4,3 | 2,3 | 1,9 | 3,1 | 2,4 |

Poznámka: Tabuľka je zostavená z kladných odpovedí respondentov uvádzaných v %.

**Porovnanie údajov za základné a stredné školy**

Žiaci základných aj stredných škôl zaznamenali u rodičov a súrodencov najčastejšie prejavy nenávisti voči niektorým skupinám osôb. Stredoškoláci počuli vo vyššej miere doma negatívne vyjadrenia o rase, národe a etnických skupinách, zatiaľ čo žiaci základných škôl videli súrodencov nosiť oblečenie propagujúce tento negatívny jav. Približne rovnaký počet opýtaných z obidvoch typov škôl sa u príbuzných stretol s agresívnym správaním s extrémistických charakterom, so zviditeľňovaním extrémistických podujatí a tlačovín, nosením rôznych nebezpečných vecí, extrémistických symbolov a s účasťou súrodencov na podujatiach, ktoré tieto skupiny organizovali.Výskumné zistenia potvrdili, že uvedené negatívne prejavy boli v približne rovnakej miere zaregistrované v rodinnom prostredí u žiakov základných aj stredných škôl. Je zrejmé, že rodičia by mali dávať vo zvýšenej miere pozor na extrémistické prejavy vyskytujúce sa v ich okolí a snažiť sa ochrániť svoje dospievajúce deti.

Tabuľka 9 *Prejavy extrémizmu zaznamenané v rodine podľa typu školy*

|  |  |  |
| --- | --- | --- |
| **Prejavy extrémizmu** | **ZŠ** | **SŠ** |
| negatívne vyjadrenia o rase, národe, etnických skupinách... | 15,9 | 24,3 |
| prejavy nenávisti voči niektorým skupinám (Rómovia, Židia...) | 16,0 | 25,0 |
| agresívne správanie s extrémistickým charakterom | 5,1 | 5,2 |
| oblečenie propagujúce extrémizmus (tričká, topánky) | 4,4 | 2,5 |
| propagácia extrémistických tlačovín (letáky, časopisy) | 3,2 | 2,7 |
| propagácia extrémistických aktivít (pochody, demonštrácie...) | 2,8 | 2,1 |
| nosenie nebezpečných vecí (nože, pálky, boxery...) | 4,9 | 4,4 |
| účasť na extrémistických aktivitách (zrazy, koncerty...) | 5,3 | 4,9 |
| symboly propagujúce extrémizmus (nápisy, tetovanie...) | 2,8 | 3,4 |

Poznámka: Tabuľka je zostavená z kladných odpovedí respondentov uvádzaných v %.

**Porovnanie údajov za roky 2021, 2022 a 2023**

Od roku 2021 výrazne stúpol počet žiakov, ktorí počuli od doma negatívne výroky o rase, národe a etnických skupinách a zaznamenali prejavy nenávisti. Zvýšil sa aj počet opýtaných, ktorí zažili propagovanie tlačovín, videli, že súrodenci nosia nože a iné nebezpečné veci, extrémistické oblečenie a zaznamenali aj ich účasť na aktivitách, ktoré tieto skupiny organizovali. Znížil sa iba počet opýtaných, ktorí zažili agresívne správanie s extrémistickým charakterom. Nezmenil sa počet respondentov, ktorí mali doma extrémistické symboly a ich príbuzní propagovali aktivity, ktoré tieto skupiny organizovali. Prezentované zistenia potvrdili, že od roku 2021 výrazne stúpol počet respondentov, ktorí sa v domácom prostredí stretli s viacerými extrémistickými prejavmi. Pozitívne je hodnotený pokles počtu žiakov, ktorí v tomto veľmi blízkom prostredí zažili agresívne správanie s extrémistickým charakterom. Príčinou zvýšeného počtu extrémistických prejavov v rodinách môže byť nespokojnosť občanov so súčasnou politickou a ekonomickou situáciou na Slovensku.

Tabuľka 10 *Komparácia údajov za roky 2021, 2022 a 2023*

|  |  |  |  |
| --- | --- | --- | --- |
| **Prejavy extrémizmu zaznamenané v rodine** | **2021** | **2022** | **2023** |
| negatívne vyjadrenia o rase, národe, etnikách | 7,6 | 17,3 | 19,9 |
| prejavy nenávisti voči niektorým skupinám | 7,3 | 15,8 | 20,3 |
| agresívne správanie s extrémistickým charakterom | 6,7 | 5,3 | 5,1 |
| oblečenie propagujúce extrémizmus | 2,3 | 3,5 | 3,5 |
| propagácia extrémistických tlačovín | 2,1 | 3,3 | 3,0 |
| propagácia extrémistických aktivít | 2,2 | 3,4 | 2,5 |
| nosenie nebezpečných vecí | 3,2 | 5,0 | 4,7 |
| účasť na extrémistických aktivitách | 2,7 | 4,9 | 5,1 |
| symboly propagujúce rasizmus | 2,4 | 3,4 | 3,1 |

Poznámka: Tabuľka je zostavená z kladných odpovedí respondentov uvádzaných v %. Zdroj: CVTI SR

**4. Prejavy extrémizmu vyskytujúce sa v rovesníckej skupine**

Žiaci základných a stredných škôl najčastejšie zažili v  rovesníckej skupine negatívne vyjadrenia o rase a národe a prejavy nenávisti voči niektorým skupinám osôb. Nižší počet opýtaných videl u rovesníkov nože a iné nebezpečné veci, zažil agresívne správanie s extrémistickým charakterom, videl symboly a oblečenie zviditeľňujúce extrémizmus a stretol sa s osobnou účasťou na ich podujatiach. Respondenti v najnižšej miere potvrdili, že niektorí kamaráti propagovali aktivity a tlačoviny, ktoré extrémisti vydávali.

Tabuľka 11 *Prejavy extrémizmu zaznamenané v rovesníckej skupine (v %)*

|  |  |  |  |
| --- | --- | --- | --- |
| **Prejavy extrémizmu** | **Áno** | **Nie** | **Mean** |
| negatívne vyjadrenia o rase, národe, etnických skupinách... | 42,5 | 57,5 | 1,57 |
| prejavy nenávisti voči niektorým skupinám (Rómovia, Židia...) | 40,3 | 59,7 | 1,60 |
| agresívne správanie s extrémistickým charakterom | 13,9 | 86,1 | 1,86 |
| oblečenie propagujúce extrémizmus (tričká, topánky) | 11,7 | 88,3 | 1,88 |
| propagácia extrémistických tlačovín (letáky, časopisy...) | 4,9 | 95,1 | 1,95 |
| propagácia extrémistických aktivít (pochody, demonštrácie...) | 6,1 | 93,9 | 1,94 |
| nosenie nebezpečných vecí (nože, pálky, boxery...) | 20,3 | 79,7 | 1,80 |
| účasť na extrémistických aktivitách (zrazy, koncerty...) | 12,2 | 87,8 | 1,88 |
| symboly propagujúce rasizmus (nápisy, tetovanie...) | 13,1 | 86,9 | 1,87 |

Obidve skupiny opýtaných (chlapci: 45,5 %, dievčatá: 38,8 %) najčastejšie uvádzali, že ich kamaráti sa negatívne vyjadrovali o rase, národe a etnických skupinách. Chlapci častejšie zažili u rovesníkov prejavy nenávisti voči určitým skupinám osôb (chlapci: 41,8 %, dievčatá: 38,8%), agresívne správanie (chlapci: 15,9 %, dievčatá: 11,9 %), videli oblečenie (chlapci: 12,6 %, dievčatá: 10,8 %), symboly propagujúce rasizmus (chlapci: 15,6 %, dievčatá: 10,7 %) a rôzne nebezpečné veci (chlapci: 23,1 %, dievčatá: 17,7 %). Zároveň sa vo vyššej miere stretli s propagovaním tlačovín (chlapci: 6,1 %, dievčatá: 3,9 %) a aktivít, ktoré tieto nebezpečné skupiny organizovali (chlapci: 6,5 %, dievčatá: 5,7 %), prípadne sa im kamaráti pochválili s účasťou na extrémistických podujatiach (chlapci: 12,6 %, dievčatá: 11,8 %).Z uvedených dát je zrejmé, že prejavy extrémizmu zažívali v partii rovesníkov výrazne častejšie chlapci než dievčatá.

Druháci, tretiaci a všetci žiaci základných škôl najčastejšie počuli od svojich kamarátov  negatívne vyjadrenia o rase a etnických skupinách. Žiaci 1. ročníkov zažili v skupine rovesníkov predovšetkým prejavy nenávisti voči niektorým skupinám osôb, agresívne správanie, oblečenie a symboly charakteristické pre toto hnutie, propagovanie extrémistických tlačovín a aktivít a účasť kamarátov na nich. Druháci častejšie než ostatní videli priateľov nosiť nože a iné nebezpečné veci. Najmenej týchto negatívnych skúseností mali siedmaci a deviataci.

Tabuľka 12 *Prejavy extrémizmu zaznamenané v rovesníckej skupine podľa ročníkov*

|  |  |  |  |  |  |  |
| --- | --- | --- | --- | --- | --- | --- |
| **Prejavy extrémizmu** | **1. ročník SŠ** | **2. ročník SŠ** | **3. ročník SŠ** | **7. ročník ZŠ** | **8. ročník ZŠ** | **9. ročník**  **ZŠ** |
| negatívne vyjadrenia o rase... | 45,6 | 47,2 | 48,4 | 32,8 | 42,4 | 38,6 |
| prejavy nenávisti voči skupinám | 46,1 | 43,2 | 47,3 | 31,5 | 37,4 | 36,0 |
| agresívne správanie | 18,9 | 13,8 | 11,8 | 13,1 | 11,7 | 12,6 |
| oblečenie propagujúce extrém. | 14,2 | 12,1 | 10,7 | 12,0 | 11,8 | 8,4 |
| propagácia extrém. tlačovín | 6,8 | 5,6 | 4,6 | 4,3 | 4,0 | 3,7 |
| propagácia extrém. aktivít | 6,9 | 6,5 | 6,0 | 5,4 | 5,2 | 6,3 |
| nosenie nebezpečných vecí | 25,2 | 27,6 | 21,7 | 11,9 | 16,7 | 18,8 |
| účasť na extrém. aktivitách | 15,6 | 12,8 | 11,1 | 11,9 | 10,2 | 10,7 |
| symboly propagujúce rasizmus | 17,1 | 13,0 | 13,5 | 9,1 | 10,9 | 13,5 |

Poznámka: Tabuľka je zostavená z kladných odpovedí respondentov uvádzaných v %.

Žiaci stredných odborných škôl (44,6 %, G: 51,1 %) sa v rovesníckej skupine stretli najmä s prejavmi nenávisti voči niektorým skupinám osôb. Gymnazisti (54,7 %, SOŠ: 43,9 %) najčastejšie uvádzali, že kamaráti sa negatívne vyjadrovali o rase, národe a etnických skupinách a vo vyššej miere videli u svojich priateľov rôzne extrémistické symboly (G: 20,2 %, SOŠ: 13,0 %). Približne rovnaký počet opýtaných z obidvoch typov stredných škôl (SOŠ: 15,4 %, G: 15,2 %) sa v rovesníckej partii stretol s agresívnym správaním s extrémistickým charakterom. Žiaci stredných odborných škôl zaznamenali vo vyššej miere u svojich kamarátov oblečenie (SOŠ: 13,3 %, G: 11,6 %), nože a iné nebezpečné veci (SOŠ: 25,5 %, G: 23,2 %), stretli sa s propagovaním rôznych tlačovín (SOŠ: 6,4 %, G: 4,5 %) a aktivít, ktoré extrémisti organizovali (SOŠ: 6,9 %, G: 5,7 %), ako aj s účasťou rovesníkov na týchto podujatiach (SOŠ: 14,6 %, G: 10,9 %). Prezentované dáta potvrdili, že žiaci stredných odborných škôl sa s prejavmi extrémizmu v rovesníckej skupine stretávali častejšie než gymnazisti. Z uvedených dôvodov považujeme za potrebné venovať v tomto type stredných škôl výrazne viac pozornosti dlhodobým a efektívnym preventívnym aktivitám.

Opýtaní s trvalým bydliskom v Bratislavskom, Trenčianskom, Prešovskom a Košickom kraji najčastejšie zažili v partii rovesníkov prejavy nenávisti voči niektorým skupinám osôb. Respondenti pochádzajúci z Trnavského, Nitrianskeho, Žilinského a Banskobystrického kraja počuli od kamarátov  negatívne vyjadrenia o rase, národe a etnických skupinách. Žiaci základných a stredných škôl v Prešovskom kraji zažili

v rovesníckej skupine agresívne správanie s extrémistickým charakterom, mali vo zvýšenej miere priateľov, ktorí propagovali nielen rôzne tlačoviny a aktivity, ktoré tieto skupiny organizovali, ale zároveň sa na nich aj zúčastnili a nosili symboly, ktoré toto nebezpečné hnutie zviditeľňovali. Opýtaní pochádzajúci z Trenčianskeho kraja videli priateľov nosiť extrémistické oblečenie a nože, pálky a iné nebezpečné veci. Z uvedených výsledkov výskumu vyplynulo, že s prejavmi extrémizmu sa u svojich priateľov stretli žiaci pochádzajúci z Prešovského kraja. Najmenej týchto negatívnych skúseností mali opýtaní s trvalým bydliskom v Žilinskom kraji.

Tabuľka 13 *Prejavy extrémizmu zaznamenané v rovesníckej skupine podľa kraja*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Prejavy extrémizmu** | **BA** | **TT** | **TN** | **NR** | **ZA** | **BB** | **PO** | **KE** |
| negatívne vyjadrenia o rase, národe... | 33,7 | 47,7 | 42,1 | 50,2 | 34,4 | 41,4 | 49,8 | 37,0 |
| prejavy nenávisti voči skupinám | 36,2 | 40,4 | 43,8 | 41,3 | 32,8 | 38,2 | 50,6 | 38,8 |
| agresívne správanie | 13,3 | 10,6 | 14,7 | 14,3 | 10,9 | 15,6 | 19,4 | 11,4 |
| oblečenie propagujúce extrémizmus | 10,4 | 7,9 | 18,1 | 10,5 | 9,9 | 9,5 | 17,4 | 9,8 |
| propagácia extrémistických tlačovín | 2,9 | 2,3 | 6,9 | 7,0 | 5,9 | 2,3 | 8,5 | 2,8 |
| propagácia extrémistických aktivít | 5,0 | 3,5 | 8,0 | 5,8 | 4,3 | 5,8 | 9,1 | 7,1 |
| nosenie nebezpečných vecí | 19,1 | 21,3 | 28,7 | 19,1 | 15,1 | 21,1 | 20,4 | 16,9 |
| účasť na extrémistických aktivitách | 14,7 | 10,8 | 14,2 | 12,2 | 7,2 | 10,4 | 15,8 | 10,6 |
| symboly propagujúce rasizmus | 9,3 | 15,5 | 14,8 | 11,6 | 15,7 | 10,0 | 17,0 | 9,1 |

Poznámka: Tabuľka je zostavená z kladných odpovedí respondentov uvádzaných v %.

**Porovnanie údajov za základné a stredné školy**

Stredoškoláci aj žiaci základných škôl sa v rovesníckej skupine stretli predovšetkým s negatívnymi vyjadreniami o rase, národe a etnických skupinách. Stredoškoláci sa častejšie

v partii rovesníkov stretli s prejavmi nenávisti voči niektorým skupinám osôb, zažili agresívne správanie, videli kamarátov nosiť extrémistické oblečenie, nože pálky a iné nebezpečné veci a symboly charakterizujúce toho hnutie. Žiaci stredných škôl vo vyššom počte uvádzali, že ich kamaráti propagovali extrémistické tlačoviny a aktivity, na ktorých sa aj osobne zúčastnili. Prezentované údaje potvrdili, že prejavy extrémizmu boli častejšie zaznamenané u stredoškolákov a žiaci základných škôl sa s nimi stretli v nižšej miere. Zo zistených dát je zrejmé, že na stredných školách je nutné venovať viac pozornosti predovšetkým preventívnym opatreniam, ale je potrebné zaujímať sa aj o záujmy žiakov, možnosti a spôsoby prežívania ich voľného času.

Tabuľka 14 *Prejavy extrémizmu zaznamenané v rovesníckej skupine podľa typu školy*

|  |  |  |
| --- | --- | --- |
| **Prejavy extrémizmu** | **ZŠ** | **SŠ** |
| negatívne vyjadrenia o rase, národe, etnických skupinách... | 38,4 | 47,0 |
| prejavy nenávisti voči niektorým skupinám (Rómovia, Židia...) | 35,4 | 45,8 |
| agresívne správanie s extrémistickým charakterom | 12,5 | 15,3 |
| oblečenie propagujúce extrémizmus (tričká, topánky) | 10,7 | 12,8 |
| propagácia extrémistických tlačovín (letáky, časopisy) | 4,1 | 5,8 |
| propagácia extrémistických aktivít (pochody, demonštrácie...) | 5,7 | 6,5 |
| nosenie nebezpečných vecí (nože, pálky, boxery...) | 16,2 | 24,8 |
| účasť na extrémistických aktivitách (zrazy, koncerty...) | 10,9 | 13,5 |
| symboly propagujúce extrémizmus (nápisy, tetovanie...) | 11,3 | 15,0 |

Poznámka: Tabuľka je zostavená z kladných odpovedí respondentov uvádzaných v %.

**Porovnanie údajov za roky 2021, 2022 a 2023**

Z komparácie dát vyplynulo, že od roku 2021 sa zvýšil počet žiakov, ktorí od kamarátov počuli negatívne výroky o rase, národe a etnických skupinách, zaznamenali rôzne prejavy nenávisti voči určitým skupinám osôb a stretli sa s účasťou kamarátov na extrémistických podujatiach. Znížil sa počet opýtaných, ktorí zažili agresívne správanie rovesníkov s extrémistickým charakterom, videli ich nosiť oblečenie charakteristické pre členov tohto hnutia a stretli sa s propagáciou tlačovín a aktivít, ktoré tieto skupiny vydávali a organizovali. Za dané obdobie sa nezmenil počas respondentov, ktorí videli, že rovesníci nosia pri sebe nože, pálky a iné nebezpečné veci a symboly propagujúce extrémistické hnutie. Tieto zistenia potvrdili, že od roku 2021 sa výrazne znížil počet respondentov, ktorí sa v rovesníckej skupine stretli nielen s agresívnym správaním, ale aj s propagovaním extrémistických aktivít a tlačovín a s oblečením, ktoré je charakteristické pre členov tohto hnutia. Zvýšil sa počet opýtaných, ktorí zažili prejavy nenávisti voči niektorým skupinám osôb, počuli negatívne výroky o rase, národe a etnických skupinách a ich kamaráti sa zúčastnili na extrémistických podujatiach. Na približne rovnakej úrovni zostal počet opýtaných, ktorých priatelia nosili extrémistické oblečenie a symboly tohto hnutia.

Tabuľka 15 *Komparácia údajov za roky 2021, 2022 a 2023*

|  |  |  |  |
| --- | --- | --- | --- |
| **Prejavy extrémizmu v rovesníckej skupine** | **2021** | **2022** | **2023** |
| negatívne vyjadrenia o rase, národe, etnikách | 38,8 | 38,3 | 42,5 |
| prejavy nenávisti voči niektorým skupinám | 37,8 | 35,6 | 40,3 |
| agresívne správanie s extrémistickým charakterom | 29,0 | 12,2 | 13,9 |
| oblečenie propagujúce extrémizmus | 12,5 | 12,1 | 11,7 |
| propagácia extrémistických tlačovín | 6,4 | 6,5 | 4,9 |
| propagácia extrémistických aktivít | 7,0 | 7,4 | 6,1 |
| nosenie nebezpečných vecí | 20,1 | 18,6 | 20,3 |
| účasť na extrémistických aktivitách | 10,5 | 11,7 | 12,2 |
| symboly propagujúce rasizmus | 13,6 | 12,6 | 13,1 |

Poznámka: Tabuľka je zostavená z kladných odpovedí respondentov uvádzaných v %. Zdroj: CVTI SR

Z porovnania údajov za všetky tri skupiny osôb, ktoré vo veľkej miere ovplyvňujú správanie adolescentov vyplynulo, že žiaci sa s prejavmi extrémizmu stretli najčastejšie u svojich spolužiakov a kamarátov, pričom v najnižšej miere boli zaznamenané v rodinnom prostredí. V triednom kolektíve boli evidované negatívne vyjadrenia o rase, národe a etnických skupinách, prejavy nenávisti voči niektorým skupinám osôb, agresívne správanie a oblečenie, ktoré zviditeľňuje tento jav. V rovesníckej skupine sa častejšie vyskytovalo nosenie nožov a iných nebezpečných vecí a účasť na extrémistických podujatiach. Opýtaní v približne rovnakej miere zažili v triednom kolektíve a v rovesníckej skupine propagáciu extrémistických tlačovín a aktivít anosenie symbolov charakteristických pre členov tohto hnutia. Z uvedených údajov vyplynulo, aké je pre rodičov dôležité poznať kamarátov

a spolužiakov, s ktorými sa ich dospievajúce deti stretávajú či už v školskom prostredí alebo

v rovesníckej skupine, pretože ich môžu svojimi nevhodnými názormi a postojmi negatívne ovplyvňovať.

Tabuľka 16 *Prejavy extrémizmu zaznamenané v triednom kolektíve, doma a v rovesníckej skupine*

|  |  |  |  |
| --- | --- | --- | --- |
| **Prejavy extrémizmu** | **Spolužiaci** | **Rodina** | **Kamaráti** |
| negatívne vyjadrenia o rase, národe, etnických skupinách... | 50,0 | 19,9 | 42,5 |
| prejavy nenávisti voči niektorým skupinám (Rómovia, Židia...) | 47,1 | 20,3 | 40,3 |
| agresívne správanie s extrémistickým charakterom | 16,0 | 5,1 | 13,9 |
| oblečenie propagujúce extrémizmus (tričká, topánky) | 13,3 | 3,5 | 11,7 |
| propagácia extrémistických tlačovín (letáky, časopisy...) | 5,1 | 3,0 | 4,9 |
| propagácia extrémistických aktivít (pochody, demonštrácie...) | 6,3 | 2,5 | 6,1 |
| nosenie nebezpečných vecí (nože, pálky, boxery...) | 19,7 | 4,7 | 20,3 |
| účasť na extrémistických aktivitách (zrazy, koncerty...) | 10,9 | 5,1 | 12,2 |
| symboly propagujúce rasizmus (nápisy, tetovanie...) | 13,4 | 3,1 | 13,1 |

Poznámka: Tabuľka je zostavená z kladných odpovedí respondentov uvádzaných v %.

**5. Frekvencia výskytu prejavov extrémizmu**

S prejavmi extrémizmu sa v školskom prostredí často stretlo 12,7 % opýtaných a občas ich zažilo až 65,6 % respondentov. Približne pätina (21,7 %) žiakov prezentovala názor, že v ich triede sa tieto negatívne prejavy nevyskytovali.

Chlapci (16,8 %, dievčatá: 9,1 %) sa vo vyššom počte stretli v triedach s častými prejavmi extrémizmu, zatiaľ čo dievčatá ich častejšie zažili občas (dievčatá: 70,4 %, chlapci: 60,1 %). Tieto negatívne skúsenosti nemala necelá štvrtina (23,1 %) chlapcov a 20,5 % dievčat.Zo zistených údajov vyplynulo, že s prejavmi extrémizmu sa v školskom prostredí stretli vo vyššom počte chlapci než dievčatá.

Časté prejavy extrémizmu v školskom prostredí zaregistrovali žiaci 3. ročníkov stredných škôl, na základných školách sa občas s nimi stretli najčastejšie ôsmaci. Tieto negatívne skúsenosti nemala necelá tretina siedmakov, zatiaľ čo v skupine prvákov a tretiakov SŠ sa rovnako vyjadrila asi pätina respondentov.Prezentované dáta potvrdili, že s prejavmi extrémizmu sa v školskom prostredí stretávali najmä tretiaci stredných škôl, zatiaľ čo najmenej týchto negatívnych skúseností mali žiaci 7. ročníkov základných škôl.

Tabuľka 17 *Výskyt prejavov extrémizmu v ZŠ a SŠ podľa ročníkov*

|  |  |  |  |  |  |  |
| --- | --- | --- | --- | --- | --- | --- |
| **Prejavy extrémizmu** | **1. ročník SŠ** | **2. ročník SŠ** | **3. ročník SŠ** | **7. ročník ZŠ** | **8. ročník ZŠ** | **9. ročník**  **ZŠ** |
| často | 15,1 | 14,6 | 19,5 | 9,1 | 8,8 | 10,0 |
| občas | 67,0 | 61,2 | 63,2 | 63,9 | 70,7 | 65,3 |
| vôbec | 17,9 | 24,2 | 17,3 | 27,0 | 20,5 | 24,7 |

Gymnazisti videli časté (G: 18,3 %, SOŠ: 15,8 %) aj občasné (G: 71,2 %, SOŠ: 61,2 %) prejavy extrémizmu v triednom kolektíve vo vyššej miere než žiaci stredných odborných škôl, ktorí sa s nimi výrazne častejšie nestretli (SOŠ: 23,0 %, G: 10,5 %).Uvedené zistenia ukázali, že skúsenosti s extrémistickými prejavmi mali vo vyššom počte gymnazisti než žiaci stredných odborných škôl.

S častými extrémistickými prejavmi sa v školskom prostredí stretli respondenti žijúci v Banskobystrickom kraji. Názor, že prejavy extrémizmu sa v triede vyskytli len občas, prezentovali mladí obyvatelia Nitrianskeho kraja. Tieto negatívne skúsenosti nemala až necelá tretina žiakov zo Žilinského kraja, zatiaľ čo v Nitrianskom kraji rovnako odpovedalo najmenej opýtaných.Z výskumných zistení je zrejmé, že prejavy extrémizmu v školskom prostredí najčastejšie zažili respondenti pochádzajúci z Nitrianskeho kraja. V najnižšej miere sa s nimi stretli opýtaní s trvalým bydliskom v Žilinskom kraji.

Tabuľka 18 *Výskyt prejavov extrémizmu v ZŠ a SŠ podľa kraja (v %)*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Prejavy extrémizmu** | **BA** | **TT** | **TN** | **NR** | **ZA** | **BB** | **PO** | **KE** |
| často | 9,7 | 13,7 | 15,5 | 12,4 | 10,2 | 16,9 | 14,5 | 8,3 |
| občas | 69,5 | 64,0 | 65,2 | 72,7 | 61,0 | 61,9 | 64,5 | 65,7 |
| vôbec | 20,8 | 22,3 | 19,3 | 14,9 | 28,8 | 21,2 | 21,0 | 26,0 |

Respondenti, ktorých kamaráti mali často extrémistické poznámky, videli vo výrazne vyššom počte v triede časté prejavy extrémizmu (kamaráti často: 86,7 %, kamaráti občas: 12,8 %, kamaráti vôbec: 0,5 %). Opýtaní, ktorých priatelia občas prezentovali extrémistické názory (90,5 %, kamaráti často: 8,8 %, kamaráti vôbec: 0,8 %), zažili v triede tieto negatívne prejavy vo výrazne vyššej miere len príležitostne. Tieto skúsenosti nemala viac než polovica (51,8 %) žiakov, ktorí neudržiavali priateľské kontakty s členmi týchto hnutí, v skupine respondentov, ktorých kamaráti prezentovali extrémistické názory často (4,1 %) alebo aj občas (44,1 %) však rovnako odpovedalo omnoho menej opýtaných. Z prezentovaných dát vyplynulo, že extrémistické prejavy vedeli výrazne častejšie identifikovať respondenti, ktorých kamaráti si osvojili extrémistické názory, než žiaci, ktorí sa s takýmito rovesníkmi nepriatelili.

**Porovnanie údajov za základné a stredné školy**

Časté prejavy extrémizmu zažili v triede najmä stredoškoláci (16,5 %, ZŠ: 9,5 %). Ich občasný výskyt uvádzali vo vyššom počte žiaci základných škôl (66,8 %, SŠ: 64,1 %). Názor, že v ich triede sa tieto negatívne prejavy nevyskytovali, prezentovalo 23,7 % žiakov základných škôl a 19,4 % stredoškolákov. Z uvedených výsledkov výskumu vyplynulo, že prejavy extrémizmu v školskom prostredí zažili vo výrazne vyššej miere stredoškoláci. Aj tieto zistenia poukazujú na nutnosť realizácie preventívnych opatrení v stredných školách, pretože sa ukázalo, že v tomto type škôl dochádza výrazne častejšie k prejavom extrémizmu než v základných školách.

**Porovnanie údajov za roky 2016, 2017, 2018, 2019, 2020, 2021, 2022 a 2023**

Komparácia dát ukázala, že oproti zisteniam z roku 2016 výrazne stúpol počet opýtaných, ktorí videli v škole časté prejavy extrémizmu a vo veľkej miere sa zvýšil aj počet respondentov, ktorí sa s nimi v tomto prostredí stretli občas. Vo výraznej miere klesol počet žiakov, ktorí v triednom kolektíve nezažili žiadne extrémistické prejavy.Z týchto zistení je zrejmé, že oproti zisteniam z roku 2016 bol zaznamenaný výrazne vyšší počet opýtaných, ktorí mali skúsenosti s častými alebo s občasnými  prejavmi extrémizmu a znížil sa počet žiakov, ktorí tieto zlé skúsenosti nemali. Najhoršia situácia bola zistená v roku 2023. Túto negatívnu situáciu by pomohla eliminovať lepšia informovanosť detí a mladých ľudí o extrémizme, jeho ideológii a prejavoch, čo by zároveň prispelo aj k ich väčšej ochrane pred týmto nebezpečným javom.

Tabuľka 19 *Komparácia údajov za roky 2016 až 2023*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Prejavy extrémizmu**  **sa v triede vyskytujú** | **2016** | **2017** | **2018** | **2019** | **2020** | **2021** | **2022** | **2023** |
| často | 5,6 | 7,8 | 4,7 | 8,4 | 10,3 | 7,8 | 7,9 | 12,7 |
| občas | 34,0 | 54,6 | 34,7 | 48,4 | 63,7 | 64,1 | 62,0 | 65,6 |
| vôbec | 60,4 | 37,6 | 60,6 | 43,2 | 26,0 | 28,1 | 30,1 | 21,7 |

Zdroj: CVTI SR

**6. Názory respondentov na prejavy extrémizmu vyskytujúce sa v okolí**

Asi pätina (20,3 %) respondentov nezaregistrovala vo svojom okolí žiadne prejavy extrémizmu a približne rovnaký počet opýtaných sa o danú problematiku nezaujímal. S prejavmi extrémizmu, ktoré sa objavili v ich okolí, nesúhlasilo 39,5 % oslovených žiakov a občas sa s nimi stotožnilo 18,9 % respondentov. Kladné stanovisko prezentovalo iba necelé percento opýtaných.Príčinou tejto skutočnosti môže byť súčasná zlá ekonomická a politická situácia v spoločnosti, negatívne skúsenosti detí a mladých ľudí s osobami patriacimi k inej rase alebo etniku, ako aj  nedostatok informácií a vytváranie neopodstatnených predsudkov voči týmto skupinám osôb.

Chlapci (21,4 %, dievčatá: 19,4 %) častejšie vo svojom okolí nezaznamenali žiadne prejavy extrémizmu, prípadne sa o ne ani nezaujímali (chlapci: 24,7 %, dievčatá: 16,6 %). S prejavmi extrémizmu nesúhlasila až polovica (50,6 %) dievčat a len 27,1 % chlapcov. Chlapci sa vo výrazne vyššej miere s nimi stotožnili občas (chlapci: 25,1 %, dievčatá: 13,2 %) aj vždy (chlapci: 1,7 %, dievčatá: 0,2 %). Prezentované zistenia potvrdili, že s prejavmi extrémizmu vo svojom okolí podstatne častejšie súhlasili chlapci než dievčatá.

Extrémistické prejavy vo svojom okolí nezaznamenala štvrtina siedmakov základných škôl, zatiaľ čo u tretiakov stredných škôl rovnako odpovedalo najmenej opýtaných. Nezáujem o danú problematiku prezentovali najčastejšie prváci a druháci. Najstarší opýtaní častejšie než ostatní s prejavmi extrémizmu nesúhlasili, prípadne sa s nimi stotožnili len občas. Tieto negatívne prejavy pozitívne hodnotili najčastejšie prváci.Z uvedeného je zrejmé, že prejavy extrémizmu vo svojom okolí odsudzovali najmä tretiaci, zatiaľ čo najhoršia situácia bola zaznamenaná u žiakov 1. ročníkov stredných škôl.

Tabuľka 20 *Názory respondentov na prejavy extrémizmu v okolí podľa ročníkov*

|  |  |  |  |  |  |  |
| --- | --- | --- | --- | --- | --- | --- |
| **Názor na  prejavy extrémizmu** | **1. ročník SŠ** | **2. ročník SŠ** | **3. ročník SŠ** | **7. ročník ZŠ** | **8. ročník ZŠ** | **9. ročník**  **ZŠ** |
| nesúhlasí s nimi | 36,9 | 36,6 | 44,6 | 41,6 | 37,6 | 40,2 |
| niekedy s nimi súhlasí | 20,5 | 15,5 | 23,5 | 13,3 | 21,3 | 17,7 |
| súhlasí s nimi | 1,7 | 0,6 | 0,8 | 0,6 | 0,8 | 0,7 |
| nezaujíma sa | 24,3 | 24,2 | 15,7 | 19,3 | 20,0 | 18,8 |
| nezaregistroval/a ich | 16,6 | 23,1 | 15,4 | 25,2 | 20,3 | 22,6 |

Žiaci stredných odborných škôl vo vyššom počte nezaznamenali vo svojom okolí žiadne prejavy extrémizmu (SOŠ: 20,9 %, G: 10,6 %) a zároveň sa častejšie o ne ani nezaujímali (SOŠ: 22,8 %, G: 18,3 %). Gymnazisti vo vyššej miere tieto prejavy úplne odmietli (G: 43,8 %, SOŠ: 37,6 %), prípadne s nimi občas súhlasili (G: 25,2 %, SOŠ: 16,9 %). Približne rovnaký počet opýtaných sa s nimi vždy stotožnil (SOŠ: 1,8 %, G: 2,1 %). Z týchto zistení je zrejmé, že žiaci stredných odborných škôl prejavy extrémizmu častejšie vôbec nevnímali, prípadne sa o ne nezaujímali. Zaujímavé je zistenie, že gymnazisti ich na jednej strane vo vyššej miere odmietali a na druhej strane boli ochotní občas s nimi súhlasiť. Výsledky výskumu tak ukázali nutnosť venovať tejto téme veľkú pozornosť. Bolo by potrebné, aby si pedagógovia viac všímali svojich žiakov, diskutovali s nimi na túto tému, učili ich overiť si pravdivosť informácií, hľadať k nim pravdivé argumenty, získať lepší prehľad o extrémizme a jeho prejavoch a vytvoriť si objektívny názor na tento nebezpečný celospoločenský jav.

Extrémizmus vo svojom okolí nezaregistrovala viac ako štvrtina respondentov pochádzajúcich zo Žilinského a  Košického  kraja. Nezáujem o danú problematiku deklarovali v najvyššom počte žiaci s trvalým bydliskom v Trenčianskom a  Prešovskom kraji. S prejavmi extrémizmu nesúhlasili najčastejšie respondenti žijúci v Bratislavskom, Nitrianskom a Banskobystrickom kraji. Niekedy sa s  nimi stotožnili mladí obyvatelia Nitrianskeho

a Prešovského kraja. Prejavy extrémizmu pozitívne vnímali najmä opýtaní z Trenčianskeho a Nitrianskeho kraja. Uvedené dáta potvrdili, že prejavy extrémizmu vo svojom okolí odsudzovali žiaci základných a stredných škôl žijúci v Bratislavskom a Banskobystrickom kraji. Najčastejšie sa s nimi stotožnili respondenti pochádzajúci z Trenčianskeho a Prešovského kraja.

Tabuľka 21 *Názory respondentov na prejavy extrémizmu v okolí podľa kraja (v %)*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Názor na  prejavy extrémizmu v okolí** | **BA** | **TT** | **TN** | **NR** | **ZA** | **BB** | **PO** | **KE** |
| nesúhlasí s nimi | 44,8 | 36,3 | 35,9 | 44,8 | 40,0 | 43,7 | 30,2 | 40,6 |
| niekedy s nimi súhlasí | 13,3 | 17,8 | 19,7 | 23,9 | 16,7 | 16,2 | 25,2 | 17,7 |
| súhlasí s nimi | 0,7 | 0,9 | 1,4 | 1,5 | 1,0 | 1,0 | 0,3 | 0,4 |
| nezaujíma sa | 21,5 | 23,4 | 25,9 | 16,7 | 15,7 | 18,4 | 24,8 | 16,1 |
| nezaregistroval/a ich | 19,7 | 21,6 | 17,1 | 13,1 | 26,6 | 20,7 | 19,5 | 25,2 |

**Porovnanie údajov za základné a stredné školy**

Žiaci základných škôl (22,4 %, SŠ: 17,9 %) vo vyššej miere nezaznamenali vo svojom okolí žiadne prejavy extrémizmu, pričom nezáujem o ne deklarovali častejšie stredoškoláci (21,5 %, ZŠ: 19,4 %). Približne rovnaký počet opýtaných s nimi nesúhlasil (SŠ: 39,3 %, ZŠ: 39,6 %). Stredoškoláci sa vo vyššej miere s extrémistickými prejavmi stotožnili (SŠ: 20,1 %, ZŠ: 17,9 %), a to nielen občas, ale aj vždy (SŠ: 1,2 %, ZŠ: 0,7 %). Zo zistených údajov vyplynulo, že žiaci stredných škôl sa s prejavmi extrémizmu vo svojom okolí stretli častejšie než žiaci základných škôl a vo vyššom počte s nimi aj súhlasili. Považujeme za potrebné venovať viac pozornosti dlhodobej a efektívnej prevencii na základných aj stredných školách, aby si respondenti vedeli vytvoriť vlastný názor na tento negatívny jav a neuverili osobám, ktoré sa snažia extrémizmus a jeho myšlienky propagovať.

**Porovnanie údajov za roky 2016, 2017, 2018, 2019, 2020, 2021, 2022 a 2023**

Z komparácie dát vyplynulo, že od roku 2016 mierne klesol počet opýtaných, ktorí vo svojom okolí nezaznamenali žiadne extrémistické prejavy, stúpol však počet respondentov, ktorí o ne nejavili záujem. Za sledované obdobie výrazne klesol počet respondentov, ktorí sa s extrémistickými prejavmi stotožnili vždy aj občas. Zároveň sa zvýšil počet žiakov základných a stredných škôl, ktorí s týmito negatívnymi prejavmi nesúhlasili. Z prezentovaných údajov vyplynulo, že situácia sa od roku 2016 výrazne zlepšila, pretože bol zaznamenaný nižší počet žiakov, ktorí ich vo svojom okolí nezaregistrovali, prípadne s prejavmi extrémizmu súhlasili či už občas alebo vždy. Zvýšil sa počet opýtaných, ktorí extrémistické prejavy odmietali, prípadne sa o ne ani nezaujímali.

Tabuľka 22 *Komparácia údajov za roky 2016 až 2023 (v %)*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Názor na  prejavy**  **extrémizmu v okolí** | **2016** | **2017** | **2018** | **2019** | **2020** | **2021** | **2022** | **2023** |
| nesúhlasí s nimi | 32,5 | 34,2 | 30,2 | 30,0 | 40,2 | 34,8 | 33,1 | 39,5 |
| niekedy s nimi súhlasí | 21,2 | 18,2 | 13,2 | 14,8 | 15,8 | 14,2 | 16,1 | 18,9 |
| súhlasí s nimi | 9,8 | 4,8 | 3,2 | 3,1 | 2,4 | 1,7 | 1,8 | 0,9 |
| nezaujíma sa | 13,3 | 15,2 | 12,5 | 9,7 | 15,4 | 18,2 | 19,5 | 20,4 |
| nezaregistroval/a ich | 23,2 | 27,6 | 40,9 | 42,4 | 26,2 | 31,1 | 29,5 | 20,3 |

Zdroj: CVTI SR

**Závery**

Výsledky výskumu potvrdili, že extrémizmus patrí v školskom prostredí k  závažným sociálno-patologickým javom. Na zníženie jeho výskytu v základných a v stredných školách odporúčame vytvoriť v škole dostatok záujmových krúžkov s tým cieľom, aby všetci žiaci mohli vhodným spôsobom prežiť svoj voľný čas a nadviazať priateľstvá s rovesníkmi. Ďalej je potrebné snažiť sa počas vyučovania vytvoriť pozitívnu atmosféru, ktorá by kladne vplývala nielen na vzdelávaciu činnosť, ale posilňovala aj vzájomné vzťahy medzi učiteľom a žiakmi a žiakmi navzájom, naučiť žiakov akceptovať rovesníkov, ktorí sa od väčšiny odlišujú farbou pleti a nevyčleňovať ich z kolektívu spolužiakov. Venovať viac pozornosti problematike rasizmu, extrémizmu a xenofóbii už v základných školách, pretože je zrejmé, že mnohí žiaci majú vytvorené negatívne názory a postoje k migrantom, Rómom, cudzincom žijúcim u nás a k osobám odlišným od majoritnej skupiny obyvateľstva. V prípade výskytu prejavov extrémizmu v triede sa snažiť čo najrýchlejšie situáciu vyriešiť a vinníkov spravodlivo potrestať. Len tak sa zabráni ich ďalšiemu šíreniu. V rámci využívania nových moderných komunikačných technológií naučiť žiakov menej dôverovať neovereným zdrojom poznatkov, vedieť si vyhľadávať informácie na spoľahlivých stránkach a overiť ich. Všímať si správanie, oblečenie a vyjadrovanie žiakov s cieľom identifikovať prejavy extrémizmu a spoločne s rodičmi a odborníkmi ich eliminovať prostredníctvom účinných výchovných opatrení. Pri realizácii preventívnych opatrení zameraných na elimináciu prejavov extrémizmu spolupracovať s viacerými inštitúciami a mimovládnymi organizáciami. Poskytnúť deťom dostatok informácií o extrémizme, pričom treba dať jasne najavo negatívny postoj dospelých voči týmto negatívnym javom.

**Literatúra**

DUDINSKÁ, Irina, Vladislav DUDINSKÝ a Anna POLAČKOVÁ. *Extrémizmus a radikalizmus. Staré fenomény v nových kontextoch.* Prešov: Vydavateľstvo Prešovskej univerzity, 2016, s.79-80. ISBN 978-80-555-1765-0.

IVANČÍK, Radoslav. Sociálne siete ako priestor pre šírenie radikalizmu a extrémizmu*.* In: Malíček, V a kol.: *Radikalizácia a extrémizmus v súčasnej spoločnosti*: *zborník príspevkov*. Bratislava: Akadémia Policajného zboru, 2023. ISBN978-80-8054-984-8.

PÉTIOVÁ, Marianna: *Prejavy extrémizmu a názory žiakov základných a stredných škôl na rasovú nadradenosť.* Záverečná správa z výskumu. Bratislava: CVTI SR, 2024.

**Keywords:** primary and secondary school pupils, extremism, manifestations of extremism

**Summary**

This scientific study presents the results of a nationally representative research conducted in 2024 on the prevalence of extremism in the school environment, at home, and in peer groups among primary and secondary school pupils. The aim of the research is to find out the opinions, attitudes, and personal experiences of primary and secondary school pupils with manifestations of extremism at school, at home, and in a peer group.

*PhDr. Marianna Pétiová, PhD.*

*Centrum vedecko-technických informácií SR*

*Oddelenie prevencie a výskumov v oblasti*

*mládeže,*

*Staré Grunty 52, 842 44 Bratislava*

*e-mail:* [*marianna.petiova@cvtisr.sk*](mailto:marianna.petiova@cvtisr.sk)*,*

*č. tel. 02/69 295 424*

Recenzent: npor. JUDr. Michaela Šluchová, PhD., doc. JUDr. Ivana Zoubková, CSc.

1. Ivančík, R. Sociálne siete ako priestor pre šírenie radikalizmu a extrémizmu. In: *Radikalizácia a extrémizmus v súčasnej spoločnosti*: *zborník príspevkov*, s. 79-80 [↑](#footnote-ref-1)
2. Dudinský, I., V. Dudinská a A. Polačková. *Extrémizmus a radikalizmus. Staré fenomény v nových kontextoch,* s. 5 – 6. [↑](#footnote-ref-2)
3. *Prejavy extrémizmu boli v dotazníku sledované každoročne už od roku 2016. Na základe požiadavky zadávateľa výskumu boli od roku od roku 2021 do dotazníka pridané aj otázky, ktoré zisťovali túto situáciu aj v rodinnom prostredí a rovesníckej skupine.*  [↑](#footnote-ref-3)