Martina Slovíková

**Multikultúrna výchova ako dôležitá súčasť výchovno-vzdelávacieho procesu v škole**

**Anotácia**: Príspevok sa zameriava na najzaujímavejšie zistenia výskumu mapujúceho začleňovanie multikultúrnej výchovy do výchovno-vzdelávacieho procesu v základných a stredných školách Slovenskej republiky realizovanom v školskom roku 2022/2023. Približuje skúsenosti žiakov s tematikou multikultúrnej výchovy a ich postoje v oblasti multikulturalizmu, medzikultúrneho porozumenia a tolerancie. Zistenia výskumu naznačujú, že začleňovanie multikultúrnej výchovy do výchovno-vzdelávacieho procesu v škole môže významne prispieť k rozšíreniu perspektívy a otvorenosti žiakov voči rozmanitosti. Navrhujeme preto, aby bola multikultúrna výchova viac začleňovaná do školského kurikula. Osobitú pozornosť do budúcnosti navrhujeme venovať výzvam, s ktorými sa stretávajú učitelia pri implementácii multikultúrnej výchovy.

**Kľúčové slová**: multikultúrna výchova, tolerancia, pozitívna školská klíma.

# Úvod

Streľby na školách, ako aj výhražné e-maily o bombách vo vzdelávacích zariadeniach nie sú vo svete ojedinelé. Nie je tomu inak ani v Európe, ani u nás na Slovensku. V čase, kedy fungujeme v širšom európskom a globálnom priestore, keď narastá migrácia v dôsledku vojnových konfliktov a spoločnosť je politicky polarizovaná, kultúrna rozmanitosť a tolerancia je nielen aktuálnou, ale aj naliehavou témou.

Zo *Strednodobej stratégie rozvojovej spolupráce SR na roky 2019 – 2023[[1]](#footnote-1)* vyplýva potreba klásť dôraz na kvalitné vzdelávanie, posilnenie výučby a integráciu problematiky rozvojového vzdelávania do učebných plánov a osnov na jednotlivých stupňoch slovenských škôl vrátane systematického zavádzania tém globálneho vzdelávania, ktorého integrálnou súčasťou je multikultúrne vzdelávanie, a to do formálneho, ako aj do neformálneho vzdelávania. Z čiastkového cieľa 4.7 *Agendy 2030[[2]](#footnote-2)* pre udržateľný rozvoj vyplýva potreba zabezpečiť, aby všetci študenti získali znalosti a zručnosti potrebné na podporu udržateľného rozvoja, okrem iného prostredníctvom vzdelávania o udržateľnom rozvoji a udržateľnom spôsobe života, znalosti o ľudských právach, rovnosti pohlaví aj prostredníctvom podpory kultúry mieru a nenásilia, globálneho občianstva a ocenenia kultúrnej rozmanitosti a príspevku kultúry k udržateľnému rozvoju.

Prierezová téma Multikultúrna výchova sa (v primárnom vzdelávaní) zameriava na rozvíjanie všeobecnej otvorenosti detí voči rozmanitosti sveta, rozvíja základy medzikultúrnej komunikácie, porozumenia a spolupráce[[3]](#footnote-3), t.j. učí žiakov žiť spoločne. Jej konečným cieľom je plnohodnotne rozvinúť osobnosť každého dieťaťa, vychovať človeka s primeranou sebaúctou vedomého si svojej hodnoty, ale rovnako schopného priznať hodnotu ostatným ľuďom a spolunažívať s nimi v pokoji a mieri. Výskum *Multikultúrna výchova ako súčasť výchovno-vzdelávacieho procesu v základných a stredných školách SR* je súčasťou dlhodobého celoslovenského monitoringu v oblasti výchovy a vzdelávania k ľudským právam v škole realizovanom Centrom vedecko-technických informácií Slovenskej republiky. Cieľom výskumu je mapovanie aktuálneho stavu začleňovania prierezovej témy multikultúrna výchova do formálneho, neformálneho i skrytého školského kurikula z pohľadu žiakov základných a stredných škôl SR, dotýka sa aj hodnotovej orientácie a postojov samotných mladých ľudí v oblasti multikulturalizmu, medzikultúrneho porozumenia a tolerancie.

**Metodológia výskumu**

Výskum bol realizovaný v priebehu školského roka 2022/2023 vo vybraných základných a stredných školách SR, a to dotazníkovou formou. Výberovými kritériami pri výskumnej vzorke boli pohlavie, vek, stupeň navštevovanej školy, ročník, veľkosť bydliska a kraj SR. Štatisticky bolo spracovaných 2 640 dotazníkov, získané výsledky tak možno považovať za reprezentatívne vzhľadom na populáciu mládeže.

Výskumnú vzorku tvorilo 54,6 % žiakov základných škôl a 45,4 % žiakov stredných škôl, z toho 32,3 % žiakov stredných odborných škôl a 13,1 % žiakov gymnázií. Zastúpenie školských ročníkov na základnej (7. – 9. ročník) a strednej škole (1. – 3. ročník) bolo vo výskume takmer vyrovnané (zhodne približne 18,0 %), v o niečo nižšom počte participovali na výskume žiaci 1. a 2. ročníka strednej školy (zhodne približne 14,0 %).

Na matematicko-štatistické spracovanie boli použité metódy spracovania dát: prvostupňová a druhostupňová analýza údajov, Pearsonov koeficient, kontingenčný koeficient, modus, medián, priemer, odchýlka a i. Získané údaje boli komparované s výsledkami výskumu realizovaného v školskom roku 2021/2022.

# Hlavné zistenia

## *Zdroje žiakov o multikulturalizme a tolerancii k odlišnostiam*

O multikulturalizme a iných rozdieloch medzi ľuďmi sa žiaci dozvedajú najviac od rodiny, školy a z online médií (bližšie *graf 1*). Informácie získané v škole si medzi žiakmi získali výrazne nižšiu mieru dôvery ako v prípade rodiny (o 21,5 p. b., t.j. takmer polovica žiakov týmto informáciám získavaným v škole nedôveruje; hodnota je porovnateľná s dôverou pripisovanou informáciám od priateľov), v prípade online médií je tento rozdiel ešte výraznejší (rozdiel o 27,5 p. b., t.j. dve tretiny žiakov takýmto informáciám z online médií nedôveruje). Porovnaním dát s predchádzajúcimškolským rokom evidujeme pokles všetkých uvedených možností ako zdrojov informácií o multikulturalizme a iných rozdieloch medzi ľuďmi, pričom najvýraznejší je v prípade školy a rodiny (zhodne približne 6 p. b.). Zistený bol takmer dvojnásobný nárast žiakov, ktorí sa nestretávajú s takýmito informáciami (t.j. 13,9 % žiakov).

*Graf 1 Zdroje informácií žiakov o multikulturalizme a dôvera voči takýmto informáciám*

*Pozn.: Súčet odpovedí presahuje 100 % z dôvodu možnosti uvedenia viacerých odpovedí súčasne*

Na základe porovnania dát podľa veku, školského ročníka a typu školy, ktorú žiaci navštevujú, môžeme konštatovať, že s vyšším vekom žiakov/školským ročníkomstúpa označovanie médií (všetkých druhov) ako zdrojov informácií o multikulturalizme, najvýraznejšie v prípade online médií u 16 – 18 ročných žiakov/žiakov 2. a 3. ročníka strednej školy*.* Školu ako zdroj takýchto informácií označili častejšie 13, 16 a 17-roční žiaci/žiaci 8. ročníka základnej školy a 2. a 3. ročníka strednej školy – u ktorých je aj miera dôvery voči týmto informáciám získaným v škole vyššia. Rodinu označili v tejto súvislosti častejšie 12 a 18-roční žiaci/žiaci 2. a 3. ročníka strednej školy – rovnako jej aj vyjadrili vyššiu mieru dôvery najmladší žiaci (vo veku 12 rokov/žiaci 7. ročníka základnej školy). Vyššiu mieru dôvery voči informáciám získavaným z audiovizuálnych, printových a online médií nachádzame u starších žiakov (vo veku 17-18 rokov/navštevujúcich 1.-3. ročník strednej školy/žiakov gymnázií)*.* Podľa typu strednej školy sú to gymnazisti, ktorí častejšie ako žiaci stredných odborných škôl čerpajú informácie o multikulturalizme takmer zo všetkých uvedených zdrojov s výnimkou školy, ktorá je o niečo častejšie zdrojom takýchto informácií pre žiakov stredných odborných škôl. S témou sa nestretávajú vo vyššom počte najmladší žiaci (21,2 %), žiaci základnej školy*.*

## *Multikultúrna výchova v škole*

Najčastejšie preberanou témou multikultúrnej výchovy sú svetové náboženstvá (71,5 %). Vyššie zastúpené vo vyučovaní sú aj tieto témy: princípy demokracie a rešpektovanie ľudských práv, globálne problémy ľudstva (migrácia, chudoba a i.), geografické a historické súvislosti kultúrnych tradícií/kultúr (ich premenlivosť, vzájomné kontakty, súčasné kultúrne konflikty) a tolerancia, rovnosť ľudí, rás, pohlaví, sociálnych vrstiev (zhodne viac ako 60,0 %). Častejšie sa žiaci stretávajú s témami multikulturalizmu a kultúrnej rôznorodosti (odlišnosti v kultúre rôznych ľudí, regiónov, historických období), intolerancie, diskriminácie, rasizmu a xenofóbie, témou kultúry – kultúrnej identity a kultúrnych vzorov a kultúrnych vrstiev – dominantná kultúra, menšinové kultúry. S témou mediálnej manipulácie sa žiaci stretávajú o niečo menej často (každý tretí z nich), pričom je to zároveň téma, s ktorou sa žiaci stretávali o niečo menej často aj v porovnaní s predchádzajúcim školským rokom (spolu s témami multikulturalizmu a kultúrnej rôznorodosti, intolerancie, diskriminácie, rasizmu a xenofóbie, ako aj s témou kultúry – kultúrnej identity a kultúrnych vzorov).

Výklad teórie/prednáška a rozhovor/diskusia sú najčastejšie využívanými formami preberania tém multikultúrnej výchovy na vyučovaní v škole. V porovnaní s predchádzajúcim školským rokom sú však využívané o niečo menej (rozhovor/diskusia: rozdiel o 5,9 p. b., výklad teórie/prednáška: rozdiel o 3,5 p. b.). Nasledujú besedy s odborníkom, ktoré sú naopak v predmetnom školskom roku využívané o niečo viac (3,5 p. b.). Skúsenostné mimoškolské vyučovanie a zážitkové vyučovanie zostávajú pri implementácii multikultúrnej výchovy na poslednom mieste (6,9 % a 4,8 %). Spomedzi aktivít alebo podujatí súvisiacich s multikultúrnym poznávaním bola najvyššia účasť žiakov zaznamenaná na exkurziách, výletoch (51,5 %) a divadelných predstaveniach (49,7 %).Každý tretí žiakpočas vyučovania navštívil filmové predstavenie/-a, výstavu/-y a výchovný/-é koncert/-y, každý štvrtý sa zúčastnil športového podujatia a školskej športovej súťaže. Kultúrnych a vedomostných súťaží, ako aj tanečných/folklórnych vystúpení sa zúčastnilo najmenej žiakov.

Preberanie tém multikultúrnej výchovy v škole považuje za dostatočné 43,1 % žiakov. V porovnaní s predchádzajúcim školským rokom ich zaznamenávame o niečo menej (rozdiel o 2,5 p. b.). Naopak, o niečo viac žiakov sa nevedelo vyjadriť k jej dostatočnosti – takmer každý tretí žiak a takmer zhodne každý štvrtý žiak zostáva nespokojný s multikultúrnou výchovou v škole. Dôvody, pre ktoré žiaci považujú preberanie tém multikultúrnej výchovy v škole za nedostatočné, približuje *graf 2*.

*Graf 2 Dôvody nespokojnosti žiakov s preberaním tém multikultúrnej výchovy v škole*

Nedostatok aktivít súvisiacich s multikultúrnou výchovou je v predmetnom školskom roku vnímaný žiakmi ešte intenzívnejšie (o 9,4 p. b.).

Z prvkov podporujúcich kultúrnu rozmanitosť a toleranciu, ktoré sú, resp. môžu byť zavedené do prostredia a každodenného života školy, t.j. sú súčasťou skrytého kurikula, zhodne najviac žiakov uviedlo realizovanie športových podujatí a slávnostných zhromaždení,jazykových výmenných pobytov pre žiakov a študentov, ako aj nástenku s multikultúrnou tematikou (napr. pripomínanie sviatkov, slávností iných kultúr), bližšie *graf 3*.Na druhej stranekaždý štvrtý žiak neuviedol žiaden zo spomínaných prvkov zavedených v školskom prostredí.V porovnaní so školským rokom 2021/2022 sme však zaznamenali nárast všetkých prvkov podporujúcich kultúrnu rozmanitosť a toleranciu v školskom prostredí, o niečo vyšší v prípade: podpory otvorenej komunikácie v škole (o 6,3 p. b.), tolerantného postoja učiteľa/-ov ku kultúrne a etnicky odlišným skupinám obyvateľov (o 4,2 p. b.), ako aj u pozitívnej školskej klímy a dobrých vzájomných vzťahov v škole (o 4,4 p. b.).

*Graf 3 Prvky podporujúce kultúrnu rozmanitosť a toleranciu v škole*

### Všeobecné (tolerantné) nastavenie žiakov

Na základe získaných dát môžeme konštatovať, že žiaci vo výraznej väčšine súhlasia s princípom jedinečnosti každého jednotlivca (výrok č. 1), otvorenosťou vypočuť si odlišný názor (výrok č. 2), vyjadrujú multikultúrne porozumenie, t.j. súhlasia, že všetci rovnako chceme, aby bolo Slovensko naším bezpečným domovom bez ohľadu na príslušnosť k akejkoľvek skupine obyvateľov (výrok č. 3), a takisto súhlasia s nenásilným riešením problémov alebo konfliktov (výrok č. 8)*.* Pri výroku č. 7 o prítomnosti žiakov z odlišných kultúrnych, etnických či sociálnych skupín v ich školskej triede vnímanej ako bezproblémovej, t.j. poskytuje nám náhľad na multikultúrne cítenie žiakov, nachádzame súhlas u takmer polovice žiakov, u takmer každého tretieho žiaka neurčitosť a najviac nesúhlasných odpovedí (20,8 %). V porovnaní s predchádzajúcim školským rokom evidujeme najvýraznejší rozdiel práve pri tomto výroku. Vypovedá o intenzívnejšom vnímaní bezproblémovej prítomnosti viacerých žiakov z odlišných prostredí v jednej školskej triede (o 14,1 p. b.). *Graf 4* nižšie v texte znázorňuje vyjadrenia žiakov ku každému výroku, pričom výroky sú zoradené od toho, s ktorým žiaci súhlasili najviac až po ten, s ktorým súhlasili najmenej.

Poznávanie odlišností a odlišných skupín obyvateľov považuje za dôležité 59,0 % žiakov (v porovnaní so školským rokom 2021/2022 pokles o 11,3 p. b.). Najčastejšie žiaci ako dôvod uvádzali rovnocennosť všetkých ľudí – potrebu vzájomného pochopenia (60,2 %), rozšírenie vlastných vedomostí, poznania, rozhľadu (51,3 %) a záujem o odlišných obyvateľov, ich kultúru a spôsob života (42,4 % ). Nesúhlas – približne každého desiateho – žiaka s dôležitosťou poznávania odlišných skupín obyvateľov bol najčastejšie odôvodnený nezáujmom o odlišné skupiny ľudí (11,9 %) a nepríjemnosťou poznávania odlišných kultúr (3,0 %). K dôležitosti multikultúrneho poznávania sa nevedela vyjadriť skoro tretina žiakov. Okrem toho zaznamenávame mierny nárast nezáujmu o odlišné kultúry/skupiny obyvateľov, a naopak mierny pokles presvedčenia o rovnocennosti všetkých ľudí, ako aj o rozširovaní vedomostív porovnaní s predchádzajúcim školským rokom.

*Graf 4 Miera súhlasu/nesúhlasu žiakov s výrokmi týkajúcimi sa tolerancie a multikultúrneho cítenia žiakov (percentuálne údaje sú kumulatívne za úplný aj čiastočný súhlas, resp. úplný aj čiastočný nesúhlas)*

Vnímanie dôležitosti poznávať odlišné kultúry a skupiny ľudí sa podľa získaných údajov ukazuje byť odlišné u žiakov napríklad aj podľa toho,či *majú kamaráta/-ov iného rasového alebo etnického pôvodu,* aký je ich *názor na* *nenásilné riešenie problémov a konfliktov* (výrok č. 8) alebo či *sú v škole vedení k tolerancii* (výrok č. 6, viac k výroku ďalej v texte).

* Žiaci, ktorí majú kamaráta/-ov iného rasového alebo etnického pôvodu, resp. ich nemajú, lebo takých nepoznajú, vo výrazne vyššom počte pripisujú multikultúrnemu poznávaniu dôležitosť ako tí žiaci, ktorí takýchto kamarátov nemajú a ani nechcú mať, resp. poznajú, ale nekamarátia sa (bližšie *graf 5*). Naopak zo žiakov, ktorí nie sú ochotní kamarátiť sa s takýmito osobami, až takmer polovica považuje multikultúrne poznávanie za nedôležité.

*Graf 5 Vnímanie dôležitosti multik. poznávania žiakov na základe kamarátstva s iným ras. alebo etn. pôvodom*

* Žiaci, ktorí vyjadrili, že v škole ich učitelia ani vedenie školy (úplne) nevedie k tolerancii, pripisujú vo výrazne nižšej miere multikultúrnemu poznávaniu dôležitosť (iba takmer každý štvrtý z nich), sú viac nerozhodní, pokiaľ ide o dôležitosť takéhoto poznávania (spolu so žiakmi, ktorí sa nevedeli vyjadriť – zhodne takmer polovica z nich) a naopak výrazne viac ich vyjadrilo presvedčenie o jeho nedôležitosti – takmer každý tretí žiak.
* Žiaci, ktorí sú presvedčení o nenásilnom riešení problémov a konfliktov (úplne aj čiastočne), vo výrazne vyššej miere pripisujú dôležitosť multikultúrnemu poznávaniu (väčšina z nich), sú menej nerozhodní (približne každý piaty žiak s úplným súhlasom a každý tretí žiak s čiastočným súhlasom) a naopak výrazne menej je presvedčených o nedôležitosti multikultúrneho poznávania – 10,0 % a menej.

### Vzory a príklady tolerancie v najbližšom okolí žiakov

Ako vyplýva z *grafu 6*, s pomerne vysokou mierou súhlasu žiakov sa stretávame pri výroku č. 6, vyjadrený súhlas slabne pri výroku č. 5 a najnižšiu mieru súhlasu evidujeme pri výroku č. 4. Z toho vyplýva, že väčšina žiakov je školou/učiteľmi vedená k tolerancii (výrok č. 6), približne polovica žiakov má kamarátov tolerantných k rôznorodosti (výrok č. 5) a rodičia menšej polovice žiakov udržujú kamarátstva s jedincami z odlišných skupín obyvateľov (výrok č. 4). Miera súhlasu žiakov s jednotlivými výrokmi sa medziročne mierne znížila: od 2,4 p. b. pri výroku č. 4, cez 3 p. b. pri výroku č. 6, po 6,8 p. b. pri výroku č. 5.

*Graf 6 Miera súhlasu/nesúhlasu žiakov s výrokmi týkajúcimi sa tolerantného prístupu najbližšieho okolia*

*(údaje sú kumulatívne za úplný aj čiastočný súhlas, resp. úplný aj čiastočný nesúhlas)*

Multikultúrne porozumenie (výrok č. 3) a multikultúrne cítenie žiakov (výrok č. 7), ako aj názor žiakov na nenásilné riešenie konfliktov (výrok č. 8; výroky spomínané vyššie v texte) sa podľa získaných údajov ukazujú byť odlišné aj podľa výroku č. 6, t.j.žiaci, ktorí úplne nesúhlasili s výrokom, že *v škole ich vedú k tolerancii učitelia a vedenie školy*:

* vo výrazne vyššej miere úplne nesúhlasili s potrebou bezpečia rovnakou pre všetkých obyvateľov Slovenska (o viac ako 41,0 p. b.). Naopak, žiaci, ktorí úplne súhlasili s tolerantným prístupom učiteľov/školy, vo výrazne vyššej miere súhlasili s výrokom č. 3 (o viac ako 26,7 p. b.).
* vo výrazne vyššej miere úplne nesúhlasili s bezproblémovou prítomnosťou viacerých žiakov z odlišných kultúrnych, etnických či sociálnych skupín v jednej školskej triede (o viac ako 35,2 p. b.). Naopak žiaci, ktorí úplne súhlasili s tolerantným prístupom učiteľov/školy, vo výrazne vyššej miere súhlasili s výrokom č. 7 (o viac ako 32,8 p. b.).
* vo výrazne vyššej miere úplne nesúhlasili s riešením problémov a konfliktov bez násilia (o viac ako 26,1 p. b.). Naopak, žiaci, ktorí súhlasili s tolerantným prístupom učiteľov/školy, vo výrazne vyššej miere súhlasili s výrokom č. 8 (o viac ako 25,6 p. b.)*.*

# Záver

O multikulturalizme a tolerancii k odlišným skupinám obyvateľov sa žiaci dozvedajú najviac z rodiny, školy a online médií. Tieto výsledky sa opakovane potvrdzujú, v medziročnom porovnaní však evidujeme aj ich mierne klesajúcu tendenciu.

Počas sekundárnej socializácie v škole dochádza k rozvoju intelektu, emocionality a interpersonálnych zručností, formovaniu predstavy o budúcich prioritách, osobných cieľoch a štýle života, ujasneniu si hierarchie hodnôt, reflexie a svetonázoru[[4]](#footnote-4) (zo všetkých vývinových úloh, ktorým čelia mladí dospievajúci jedinci vyberáme tie relevantné s problematikou nášho výskumu, t.j. s formovaním osobnosti v školskom prostredí). Pre formovanie tolerantných postojov je preto dôležité, aby sa žiaci učili o rozmanitosti a stretávali sa s odlišnosťami. Goodmen[[5]](#footnote-5) obdobie stredného školského veku charakteristické získavaním a spracúvaním informácií, emócií a dojmov označuje aj ako štádium utvárania etnického postoja, vyznačujúce sa získavaním a spracúvaním zámerov vo vzťahu k členom rôznych etnicky identifikovaných skupín. Adolescenti prijímajú vonkajšie kultúrne vzory a normy v porovnaní s pubertou kritickejšie, opierajú sa pri tom o stále viac ovládanú emocionalitu, ucelenejší obraz seba a sveta a o dostatok skúseností na hodnotenie[[6]](#footnote-6). Kladieme preto dôraz na **nadobúdanie poznatkov o multikulturalizme, rozmanitosti a  tolerancii, ako aj o individuálnej skúsenosti** v období ešte pred týmto školským vekom **-** už **v** **mladšom školskom veku**, keď si dieťa začína uvedomovať svoju identitu a svoje postoje ešte len začína formovať, t.j. primárne v nižších školských ročníkoch, na základnej škole.

Skúsenosti s inými ľuďmi sú veľmi dôležitými okolnosťami pri utváraní sebapoňatia, ktoré sa následne odráža na utváraní postojov k druhým ľuďom[[7]](#footnote-7). Skúsenosti sú dôležitou podpornou metódou pri dosahovaní výchovno-vzdelávacích cieľov, ako sú rozvíjanie vzťahov, prosociálnych vlastností u žiakov a pod. a sú jednoznačne jedným z najdôležitejších faktorov pre dosahovanie stanovených cieľov multikultúrnej výchovy, proces učenia medzikultúrnych kompetencií a rozvíjania tolerancie. Mimoškolské aktivity sú zamerané na aktívnu účasť žiakov sú prispôsobené na ľahšie sprístupnenie, znázornenie a premostenie vedomostí, v kontexte multikultúrnej výchovy sú zamerané na modifikovanie prístupu žiakov a hraníc ich vzťahov. Výsledky výskumu potvrdzujú, že osobná skúsenosť je významná pre dosahovanie (medzikultúrnej) tolerancie: žiaci, ktorí majú kamaráta/-ov iného rasového alebo etnického pôvodu, vnímajú dôležitosť multikultúrneho spoznávania výrazne intenzívnejšie ako žiaci, ktorí takýchto kamarátov nemajú a ani nechcú mať. Z výsledkov výskumu ďalej vyplýva, že mimoškolských aktivít alebo podujatí sa zúčastnil o niečo viac každý druhý žiak, a to najčastejšie divadelných predstavení, exkurzií a výletov.Žiaci často navštevovali aj filmové predstavenia, výchovné koncerty a výstavy, častejšie navštevovali aj športové podujatia a zúčastňovali sa školských športových súťaží. Z výsledkov výskumu takisto vyplýva, že skúsenostné mimoškolské vyučovanie a zážitkové vyučovanie sú využívané pri realizácii multikultúrnej výchovy najmenej. Jedným z odporúčaní na zefektívnenie multikultúrnej výchovy v školách je teda klásť vyšší dôraz na **osobné skúsenosti, zážitky a interakciu žiakov s odlišnými kultúrami a skupinami obyvateľov** (v tejto súvislosti zdôrazňujeme pozitívny prínos zahraničných, jazykových a výmenných pobytov pre žiakov). Jednou z priorít vzdelávacej politiky aktuálneho *Programového vyhlásenia vlády SR na roky 2023 – 2027[[8]](#footnote-8)* je takisto podpora vytvárania bezpečného a zdravého prostredia v školách, ktorého súčasťou je podpora pohybových, športových aktivít a zdravého životného štýlu, vzdelávanie a výchova detí a mládeže prostredníctvom mimoškolských aktivít, súťaží, olympiád, či osvetových aktivít.

Ďalším z najvýznamnejších faktorov vo výchovno-vyučovacom procese všeobecne, najmä pre dosahovanie cieľov multikultúrnej výchovy, je jednoznačne osobnosť a osobný vklad učiteľa. Jedinci, ktorí odovzdávajú informácie a vedomosti žiakom a zdieľajú počas toho svoje predstavy a názory, by mali byť rozhľadení, empatickí, tolerantní, otvorení alternatívam a odlišným myšlienkam, vnímaví k hodnotám iných (kultúr, etník, národností ai.)[[9]](#footnote-9). Dôležité je aj to, ako chápu spravodlivosť a rovnosť, ako sú schopní vysvetľovať žiakom inakosť, ako dokážu podporovať vzájomnú interakciu žiakov a sociálne vzťahy[[10]](#footnote-10). V procese multikultúrnej výchovy je teda interakcia medzi učiteľom a žiakom kľúčová. Vzťah medzi učiteľom a žiakom založený na vzájomnej dôvere a blízkosti preto vytvára dobrý základ pre fungovanie procesu odovzdávania informácií žiakom, ako aj pre formovanie ich postoja nielen k sebe samým, ale i k okolitému svetu. Výsledky výskumu celkovo poukazujú na snahu pedagógov vytvárať priaznivé a stimulujúce multikultúrne prostredie výchovy a vzdelávania žiakov, avšak s čiastočnými rezervami: pokles žiakov, ktorí uviedli školu ako zdroj informácií o multikulturalizme a tolerancii, ako aj pokles žiakov dôverujúcich týmto informáciám, nedostatočnosť preberania tém multikultúrnej výchovy na vyučovaní v škole (každý štvrtý žiak), každý piaty žiak sa nestretáva s multikultúrnou výchovou na vyučovaní, najmenej využívané skúsenostné mimoškolské vyučovanie a zážitkové vyučovanie, 43,3 % žiakov nezúčastňujúcich sa mimoškolských aktivít alebo podujatí (mierny pokles oproti predchádzajúcemu školskému roku – posun z každého tretieho na každého druhého žiaka), iba viac ako každý štvrtý žiak uviedol tolerantný postoj učiteľa/-ov ku kultúrne a etnicky odlišným skupinám obyvateľov, podporu otvorenej komunikácie v škole a pozitívnu školskú klímu a dobré vzájomné vzťahy v škole. Pritom rozvoj smerom k pozitívnym hodnotám, prosociálnemu a tolerantnému správaniu vyvíjajúcich sa jedincov sa dá zaistiť len v zdravej škole s pozitívnou školskou klímoua dobrými vzťahmi medzi všetkými jej členmi[[11]](#footnote-11). To sa čiastočne odráža aj vo výsledkoch nášho výskumu: žiaci, ktorí nesúhlasili s výrokom, že v škole ich učitelia a vedenie školy vedie k tolerancii k druhým, vo výrazne nižšej miere vnímajú dôležitosť multikultúrneho poznávania, vo výrazne vyššej miere úplne nesúhlasili s potrebou bezpečia rovnakou pre všetkých obyvateľov Slovenska, bezproblémovou prítomnosťou viacerých žiakov z odlišných kultúrnych, etnických či sociálnych skupín v ich školskej triede, ako aj s nenásilným riešením problémov alebo konfliktov, t.j. nielen formálne vzdelávanie, ale práve to informálne – prístup každého jednotlivca je kľúčový v procese formovania osobnosti v školskom prostredí a rozvíjania medzikultúrnych kompetencií dôležitých v globalizovanom svete.Potvrdzuje sa nám, že učitelia a učiteľky svojimi postojmi, štýlom práce a komunikácie so žiakmi významne ovplyvňujú spôsob, do akej miery budú žiaci schopní správať sa a rešpektovať etnicky, sociálne, nábožensky, rodovo či inak odlišných ľudí, ale aj ako dokážu oceňovať svoju odlišnosť[[12]](#footnote-12). Kladieme preto dôraz na **uvedomovanie** si dôležitosti vzťahov medzi žiakmi a ich učiteľmi a takisto medzi žiakmi samotnými, **ako aj na podporovanie vzťahov založených na dôvere a vzájomnom pochopení, s priateľskou a tolerantnou atmosférou školy.**

Na záver môžeme konštatovať, že multikultúrna výchova je širokospektrálna, dokáže ponímať všetky aktuálne témy a práve to, že sa zameriava na rozvíjanie schopnosti vnímať rozmanitosť sveta a hodnôt tak potrebných v súčasnej spoločnosti (v kontexte so spomínanou aktuálnou situáciou vo svete: digitálna ekonomika, nedávna pandemická situácia spojená s ochorením COVID-19, vojnový konflikt na Ukrajine, v Izraeli, ale aj streľba v školách v rôznych častiach sveta, či oznámenia o uložení bômb v školách), svedčí o jej nezastupiteľnosti. Je nevyhnutnou súčasťou bezpečného sveta, sveta bez kriminality.

# Literatúra

*Agenda 2030* [online]. 2021. [cit. 21. novembra 2024]. Bratislava : Štatistický úrad Slovenskej republiky, 2024. Dostupné na internete: ˂https://agenda2030.statistics.sk/Agenda2030/˃.

BLATNÝ, Marek. Sebepojetí z pohledu sociálně-kognitivní psychologie. In BLATNÝ, Marek a Alena PLHÁKOVÁ. *Temperament, inteligence, sebepojetí: nové pohledy na tradiční témata psychologického výzkumu.* Vyd. 1. Tišnov: Sdružení CSAN, 2003. 150 s. ISBN 0-86620-05-0. s. 87-131.

DÚBRAVOVÁ, Vlasta. Multikultúrna výchova. In: DÚBRAVOVÁ Vlasta et al. *MULTI-KULTI na školách: Metodická príručka pre multikultúrnu výchovu* [online]. Prvé vydanie. Bratislava: Nadácia Milana Šimečku, 2006. [cit. 24. novembra 2024]. Dostupné na internete: <http://www.multikulti.sk/dok/kapitola-1.pdf>.

MACEK, Petr. *Adolescence.* 2. upr. vyd. Praha: Portál, 2003. ISBN 80-7178-747-7.

MAREŠ, Petr. Sociální kontext vzdělávaní dětí migrantů. In: JARKOVSKÁ, Lucie, Kateřina, LIŠKOVÁ, Jana OBROVSKÁ a Adéla SOURALOVÁ. *Etnická rozmanitosť ve škole: Stejnost v různosti.* 1 Vyd. Praha: Portál, 2015. ISBN 978-80-262-0792-4. s. 163-184.

PETLÁK, Erich. *Klíma školy a klíma triedy*. Bratislava: IRIS, 2006. ISBN 80-8901-89-71.

Programové vyhlásenie vlády Slovenskej republiky 2023 – 2027: *„Lepšie, pokojnejšie a bezpečnejšie žiť“* [online]. 2023. [cit. 23. novembra 2024]. Dostupné na internete: <https://www.nrsr.sk/web/Dynamic/DocumentPreview.aspx?DocID=535376>.

RÄSÄNENOVÁ, Rauni. Kompetencia učiteľa pre multikultúrnu výchovu*.* In MISTRÍK, Erich et al. *Kultúra a multikultúrna výchova*. Bratislava: Iris, 1999. ISBN 80-88778-81-6. s. 88-92.

ROSINSKÝ, Rastislav.*Etnické postoje učiteľov, študentov a žiakov I. stupňa ZŠ (s akcentom na rómsku etnickú skupinu)* [online]. 2009. Univerzita Konštantína filozofa v Nitre, Fakulta sociálnych vied a zdravotníctva. [cit. 25. novembra 2024]. ISBN 978-80-8094-510-7. Dostupné na internete: ˂ https://www.academia.edu/9109961/Etnick%C3%A9\_postoje\_u%C4%8Dite%C4%BEov\_%C5%A1tudentov\_a\_%C5%BEiakov\_I\_stup%C5%88a\_Z%C5%A0\_s\_akcentom\_na\_r%C3%B3msku\_etnick%C3%BA\_skupinu\_?sm=b˃.

*Strednodobá stratégia rozvojovej spolupráce na roky 2019 – 2023* [online]. 2019. Bratislava: Ministerstvo zahraničných vecí a európskych záležitostí SR a Slovenská agentúra pre medzinárodnú rozvojovú spoluprácu – SlovakAid, 2019. 61 s. [cit. 19. novembra 2024]. Dostupné na internete: <https://strednodoba\_strategia\_rozvojovej\_spoluprace\_sr\_2019-2023-2.pdf >.

*Štátny vzdelávací program:* Multikultúrna výchova(Prierezová téma), Príloha ISCED 1 [online]. 2010. [cit. 20. novembra 2024]. Dostupné na internete: ˂https://www.statpedu.sk/files/articles/dokumenty/statny-vzdelavaci-program/multikulturna\_vychova\_isced1.pdf˃

VOJTOVÁ, Zuzana.*Poradenské zručnosti pre prácu s adolescentmi* [online]. 2012. Bratislava: Metodicko-pedagogické centrum. [cit. 22. novembra 2024]. ISBN 987-80-8052-406-7. Dostupné na internete: <http://www.mpc-edu.sk/library/files/vojtova\_web.pdf ˃.

**Keywords:** multicultural education, tolerance, positive school climate

**Summary**

This contribution focuses on the most interesting findings of the research focused on multicultural education in primary and secondary schools of the Slovak Republic implemented in the 2022/2023 school year. This scientific work describes students’ experiences with multicultural education and their attitudes in the field of multiculturalism, intercultural understanding and tolerance. The findings of the research indicate that multicultural education can significantly contribute to expanding students’ perspectives and openness to diversity. Therefore, it is suggested that multicultural education shall be more integrated into school curriculum. It is suggested to focus on the challenges in the implementation of multicultural education from teacher’s perspective.

*Mgr. Martina Slovíková*

*Centrum vedecko-technických informácií*

*SR v Bratislave*

*Oddelenie metodiky a tvorby informácií*

*Odbor prevencie a výskumov v oblasti*

*mládeže*

*Staré grunty 52, 842 44 Bratislava*

*e-mail:* [*martina.slovikova@cvtisr.sk*](mailto:martina.slovikova@cvtisr.sk)

Recenzenti: prof. PhDr. Michal Kozubík, PhD., JUDr. et JUDr. Tomáš Jakabovič, PhD.

1. *Strednodobá stratégia rozvojovej spolupráce na roky 2019 - 2023* [online]. 2019. [cit. 19. novembra 2024]. Dostupné na internete: ˂https://strednodoba\_strategia\_rozvojovej\_spoluprace\_sr\_2019-2023-2.pdf˃ [↑](#footnote-ref-1)
2. *Agenda 2030* [online]. 2021. [cit. 21. novembra 2024]. Dostupné na internete: ˂https://agenda2030.statistics.sk/Agenda2030/˃ [↑](#footnote-ref-2)
3. *Štátny vzdelávací program: Multikultúrna výchova (Prierezová téma), Príloha ISCED 1*. [online]. 2010. [cit. 20. novembra 2024]. Dostupné na internete: ˂https://www.statpedu.sk/files/articles/dokumenty/statny-vzdelavaci-program/multikulturna\_vychova\_isced1.pdf˃ [↑](#footnote-ref-3)
4. HAVIGHURST, R. J., podľa MACEK, P. *Adolescence,* s. 35-79 [↑](#footnote-ref-4)
5. Podľa ROSINSKÝ, R., *Etnické postoje učiteľov, študentov a žiakov I. stupňa ZŠ (s akcentom na rómsku etnickú skupinu).* [online]. 2009. [cit. 25. novembra 2024]. Dostupné na internete: ˂https://www.academia.edu/9109961/Etnick%C3%A9\_postoje\_u%C4%8Dite%C4%BEov\_%C5%A1tudentov\_a\_%C5%BEiakov\_I\_stup%C5%88a\_Z%C5%A0\_s\_akcentom\_na\_r%C3%B3msku\_etnick%C3%BA\_skupinu\_?sm=b˃. [↑](#footnote-ref-5)
6. VOJTOVÁ, Z *Poradenské zručnosti pre prácu s adolescentmi.* [online]. 2012. [cit. 22. novembra 2024]. Dostupné na internete: <http://www.mpc-edu.sk/library/files/vojtova\_web.pdf ˃. [↑](#footnote-ref-6)
7. BLATNÝ, Marek. Sebepojetí z pohledu sociálně-kognitivní psychologie. In BLATNÝ, M. a A. PLHÁKOVÁ. *Temperament, inteligence, sebepojetí: nové pohledy na tradiční témata psychologického výzkumu,* s. 87-131. [↑](#footnote-ref-7)
8. *Programové vyhlásenie vlády Slovenskej republiky 2023 - 2027: „Lepšie, pokojnejšie a bezpečnejšie žiť“* [online]. 2023. [cit. 23. november 2024]. Dostupné na internete: https://www.nrsr.sk/web/Dynamic/DocumentPreview.aspx?DocID=535376 [↑](#footnote-ref-8)
9. RÄSÄNENOVÁ, R. Kompetencia učiteľa pre multikultúrnu výchovu*.* In MISTRÍK, E. et al. *Kultúra a multikultúrna výchova,* s. 88-92. [↑](#footnote-ref-9)
10. MAREŠ, P. Sociální kontext vzdělávaní dětí migrantů. In: JARKOVSKÁ, L., K. LIŠKOVÁ, J. OBROVSKÁ a A. SOURALOVÁ. *Etnická rozmanitosť ve škole: stejnost v různosti,*  s. 163-184. [↑](#footnote-ref-10)
11. PETLÁK, E. *Klíma školy a klíma triedy,* 119 s. [↑](#footnote-ref-11)
12. DÚBRAVOVÁ, V. Multikultúrna výchova. In: DÚBRAVOVÁ, V. et al. *MULTI-KULTI na školách: Metodická príručka pre multikultúrnu výchovu* [online]. 2006. [cit. 24. novembra 2024]. Dostupné na internete: <http://www.multikulti.sk/dok/kapitola-1.pdf>. [↑](#footnote-ref-12)